Surat Terbuka Untuk Menteri Pertahanan Malaysia, Mat Sabu

Malaysia Baharu yang cuba diusahakan oleh kerajaan PH sebagai sebuah kerajaan yang telus sangatlah saya hargai. Ketelusan untuk mendedahkan kesilapan kerajaan ssebelum ini sampaikan pelaburan hilang berbilion ringgit saya kira sebagai sebuah perjudian yang dibuat demi mengangkat nilai ketelusan. Ketelusan membongkarkan korupsi yang dilakukan oleh pemimpin sebelum kita juga sangat saya julangn. Meskipun ada ketelusan yang saya sendiri ragui sepert definisi pengukuran hutang negara.

Namun, itu semua tidak pernah memaksa saya menulis sebuah surat terbuka sehinggalah kesilapan yang dilakukan oleh Menteri Pertahanan Malaysia baru-baru ini. Namun, dalam banyak ketelusan itu, saya kira kita perlu meletakkan sebuah garis sempadan untuk berkata kepada diri kita sendiri ada perkara melibatkan kejujuran adalah sebuah perkara yang bunuh diri. Ya, ketelusan YB Mat Sabu dalam mendedahkan asset pertahanan kita itulah yang saya anggap sebagai perbuatan bunuh diri.

Kiranya saya mulakan surat ini dengan hadis Rasulullah S.A.W dibawah adalah paling molek.

“Berbohong itu tidak halal (tidak dibenarkan) kecuali dalam tiga perkara (iaitu) suami pada isterinya agar mendapat redha isterinya, bohong dalam peperangan, dan bohong untuk mendamaikan di antara manusia.” (Hadis Riwayat Tirmizi)

Dalam hadis sama riwayat Tirmizi:

Ibnu Abdillah R.A bahawa Nabi S.A.W bersabda (maksudnya), “Peperangan itu adalah muslihat (tipu daya).”

YB Menhan sedang mengetuai sebuah kementerian pertahanan, di mana ia adalah asas dalam sebuah peperangan. Asas kepada peperangan seperti mana yang dikatakan dalam hadis nabi di atas adalah berdasarkan tipu muslihat malah salah satu keadaan yang membenarkan tipu muslihat dalam Islam ialah peperangan. Dan ya, YB sedang memimpin satu sektor kementerian yang berkaitan dengan peperangan.

Dalam rekod yang dilaporkan oleh media, saya dapati YB tanpa segan silu mendedahkan kelemahan-kelemahan yang terdapat dalam pertananan negara kita. Contohnya pada 31 Julai lepas, YB Menhan telah melaporkan kepada dunia mengenai ketidakmampuan pesawat Sukhoi kita untuk terbang melainkan 4 buah sahaja. Kemudian, pada tarikh 7 Ogos semalam, sekali lagi YB Menhan mendedahkan bahawa kekuatan military Malaysia  adalah ditahap yang terlemah di Asia Tenggara.

Saya tidak berminat untuk mengulas mengenai kebenaran dakwaan ini. Ia boleh jadi adalah usaha YB Menhan untuk mendedahkan mengenai kepincangan kerajaan sebelum ini secara jujur, ia juga boleh jadi modal politik. Tentang analisis pertahanan negara sama ada yang paling lemah di Asia Tenggara, saya serahkan kepada sahabat-sahabat lain yang lebih berpengalaman untuk menguruskannya. Saya sendiri melihat mereka menaikkan perbahasan demi perbahasan mereka membidas kenyataan YB Menhan.

Tetapi walau sebenar mana pun tindakan ini, saya berpendapat bahawa Yb Menhan tidak seharusnya mendedahkan mengenai perkara ini, sebaliknya menyelesaikan di dalam kelambu. Mengapa? Saya akan beri beberapa contoh sejarah untuk pemahaman YB dan juga rakan-rakan lain yang membaca surat terbuka ini.

Dalam sejarah Melaka, Tun Perak tidak perlu diperkenalkan lagi sebagai seorang tokoh agung tamadun Melayu memberikan teladan yang patut dicontohi. Kemenangan Tun Perak melawan serangan Siam dalam Pertempuran Batu Pahat pada 1456 Masihi antara Melaka dan Siam. Dalam pertempuran itu, Tun Perak telah melakukan tipu helah yang sehingga hari ini, masih dipuja. Tipu helah Tun Perak yang kita ketahui adalah bagaimana Tun Perak cuba memaparkan betapa armada dan bala tentera Melaka adalah mengatasi yang dimiliki oleh pasukan Siam meskipun mereka lebih kuat daripada yang disangkakan? Tun Perak telah memasang unggun-unggun api pada pokok-pokok balak. Apabila bala tentera Siam sampai, mereka kelihatan terkejut dengan apa yang terlihat depan mata. Seolah-olah tentera Melaka berganda-ganda lebih banyak daripada yang dimiliki mereka!

Taktik yang sama dapat dilihat pada apa yang dilakukan oleh sahabat Rasulullah S.A.W iaitu Khalid Al-Walid. Ketika betapa tentera Islam sangat ketinggalan ketumbukan tentera mereka berbanding dengan Byzantine dalam Pertempuran Mutah yang berkali-kali ganda daripada yang dimiliki oleh tentera Islam, Khalid Al-Walid merencanakan sebuah strategi untuk memberi gambaran bahawa tentera Islam memiliki ketumbukan berganda-ganda daripada yang dimilikinya.

Khalid Al-Walid telah menukarkan formasi tenteranya sekerap mungkin. Pasukan hadapan akan ditukarkan ke belakang, dan pasukan belakang ke berubah ke posisi hadapan. Begitu juga dengan sayap kanan dan kiri bertukar tempat silih berganti. Ini dilakukan demi menunjukkan gambaran kepada pasukan Byzantine kononnya terdapat bantuan ketenteraan dari Madinah. Dalam masa yang sama juga, dicatatkan bahawa Khalid Al-Walid telah mengerahkan beberapa orang tentera muslim agar berjalan dari arah kejauhan sambal menarik pelepah-pelepah pokok agar nanti dengan helah itu, akan menimbulkan efek debu yang berterbangan di maat tentera musuh, menyakinkan tentera Byzantine bahawa tentera Islam sedang menerima bantuan.

Dicatatkan selepas itu, Khalid memaksa tentera Islam berundur ke Mekah, namun ketika pengunduran itu, tentera Byzantine tidak menyertai pertempuran kerana takutkan perangkap yang akan menanti mereka, dalam masa yang sama, mereka menjadi gerun dengan helah Khalid Al-Walid yang memberikan gambaran seolah-olah tentera Islam baru sahaja menambah ketumbukan tentera dan ketumbukan tentera menambahkan kekuatan tentera?

Pada pertempuran yang lain pula, strategi yang lebih kurang sama digunakan. Pertempuran Xieting yang berlaku pada tahun sekitar 228 Masihi melibatkan kisah kebijaksanaan Zhuge Liang yang berjaya menghalau 150 ribu orang tentera yang dibawa Sima Yi dengan 2500 orang tentera sahaja tanpa sebarang pertumpahan darah. Dalam pertempuran ini, Sima Yi ditakutkan dengan strategi membiarkan kota terbuka oleh Zhuge Liang.

Ketika Sima Yi datang dengan bala tenteranya yang sangat besar ke Kota Xieting, dia melihat Zhuge Liang sedang bersemayam di atas sebuah pentas bersama kipasnya sambil bermain alat muzik tradisional, menanti penuh sabar Sima Yi untuk masuk ke kota yang dibiarkan terbuka. Seolah-olah memberi gambaran ada tentera yang sangat besar sedang berlindung disebalik kota sebagai perangkap kepada 150 ribu orang tentera Zhuge Liang. Dalam masa yang sama, Zhuge Liang mengarahkan beberapa orang tenteranya berpakaian seperti orang biasa sambil menyapu sampah. Akhirnya, selepas berfikir dalam-dalam, Sima Yi menarik ketumbukan tenteranya daripada medan perang.

Jadi, selepas membaca tiga contoh pertempuran di atas, apakah sebenarnya yang saya nak sampaikan? Baiklah, pengajarannya adalah terkandung pada ulasan dibawah. Pada pertempuran pertama, kedua dan ketiga, kita dapat melihat betapa walau selemah mana tentera Melayu Melaka, Islam dan Zhuge Liang, betapa panglima tentera tertinggi mereka berusaha sedaya upaya untuk memastikan bahawa mereka kelihatan tersangat kuat demi menakutkan musuh untuk tidak sesekali menyerang mereka. Ini sesuai dengan falsafah Sun Tzu dalam karya agungnya, Seni Peperangan.

“Tunjukkan kau kuat bila kau lemah, tunjukkan kau lemah bila kau kuat!” – Sun Tzu.

Bahkan, pada Pertempuran Ketiga itu sendiri, kita juga dapat melihat betapa elemen ketidakpastian, keraguan dan syak wasangka juga memainkan peranan dalam menang dalam pertempuran. Betapa elemen itu telah membuatkan Sima Yi menarik tenteranya. Janganlah ditarik elemen ini pada aset pertahanan kita apabila YB Menhan mendedahkan satu demi satu kelemahan aset pertahanan kita. Saya masih lagi ingat sebuah drama Hong Kong yang memaparkan babak bermakna dalam sejarah ini. Watak Sima Yi ditayangkan bertutur sedemikian:

“Aku kenal siapa Zhuge Liang daripada kalian. Dia bukanlah seorang ahli taktik perang yang mengambil risiko seperti ini. Dia ialah seorang ahli taktikal yang sangat cermat dan teliti dan suka menggunakan keadaan alam di sekelilingnya. Ya, kota yang kita akan serang ini mungkin terlalu kecil untuk menempatkan askar yang banyak untuk serangan mengejut. Tapi lihat bukit dan gunung-gunung yang mengapit kota ini. Mungkin tentera-tentera Zhuge Liang berselindung di balik sana!”

Kalau ada yang berhujah mungkin YB Menhan bertindak berdasarkan saranan kedua Sun Tzu, saya ingin berbeza pendapat. Pada waktu keamanan, bertindak sedemikian hanya akan memancing serangan ke atas negara kita.

Pada waktu peperangan, saranan nombor dua adalah sangat perlu kerana ia memerlukan elemen kejutan bagi menenangi pertempuran. Saranan kedua Sun Tzu adalah bertujuan untuk menarik tentera yang lebih lemah menyerang atau memasuki perangkap yang disediakan. Jadi, ia tak berfungsi pada saat sebuah negara cuba sedaya upaya untuk mengelakkan sebarang bentuk peperangan. Sebab itu, pada waktu keamanan diplomasi bersifat mempamerkan kekuatan ketenteraan demi memujuk atau menundukkan negara lain seperti Gunboat Diplomacy adalah selalu kelihatan dalam sepanjang sejarah dunia.

Berbalik kepada topik perbahasan, sebenarnya, kenyataan yang dikeluarkan oleh YB Menhan secara tidak langsung langsung telah mendedahkan kepada dunia dua perkara:

Apa yang saya nak paparkan jangan buka pintu negara kita seluas-luasnya pada ancaman asing. Ancaman tersebut bukan sahaja melibatkan negara jiran atau kuasa besar, malah ancaman pengganas seperti ISIS dan Daesh. Bayangkan kalau mereka mampu meletupkan bom di negara yang dijolok aset pertahanan nombor satu di Asia Tenggara, kenapa tidak negara terlemah di Asia Tenggara seperti kita?

Sebelum ini selain daripada kehebatan unit risikan dan unit pertahanan kita membuat kerja sehingga negara kita aman daripada segala ancaman ini, aspek curiga dan takut dengan pertahanan negara kita yang ampuh bakal terlucut, lalu membuka jemputan untuk segala tragedy yang bakal berlaku. Tidak hairan kalau selepas ini, ada kejadian bom bunuh diri di tempat awam sehingga meragut ribuan nyawa! Nauzubilihiminzalik!

YB Menhan, saya ingin mengingatkan Baghdad mampu dilanggar oleh Hulagu Khan adalah apabila kerana Khalifah Mutashim Billah memaklumkan Hulagu Khan bahawa pasukan tentera utama diberikan cuti selama sebulan dan hanya tinggal pengawal istana sahaja yang mmpertahankan kota. Jangan diulangi kesilapan-kesilapan yang melibatkan pemimpin yang lepas. Juga, ambil pengajaran daripada pemimpin yang berjaya melindungi negara, kerajaan dan tentera mereka.

Kalau ada apa-apa info mengenai kelemahan aset pertahanan, saranan saya adalah semoga ia diselesaikan dalam kelambu. Janganlah dibocorkan segala-galanya, ditakuti ia akan menjadi senjata makan diri. Berhenti berpolitik dan berkhidmatlah seperti mana Menteri Pertahanan sewajarnya berkhidmat. Seperti mana dalam hadis nabi, peperangan adalah mengenai tipu daya. Terlalu jujur bakal memakan kita semua. Teruskan berhelah bila merangkumi soal keselamatan.

Akhir kata, pasakkan pesanan Sun Tzu ini pada dada kita semua:

“Kalau anda berpengetahuan tentang musuh dan diri anda, tidak perlu khuatir tentang 100 pertempuran yang mendatang.” – Sun Tzu.

Jangan sesekali memberikan peluang kepada musuh untuk mengenali kita atau kita akan tempang seratus langkah ke hadapan!


Kerjasama Tentera Salib Dan Tentera Mamluk Menentang Mongol

Di bawah sinaran mentari Timur Tengah yang terik, di dataran yang dilihat sejauh dari rabung bukit yang kecil, satu barisan pasukan tentera berkuda Mongol menyer.a.n.g baris pertahanan pasukan tentera Mamluk. Dengan bantuan dari sekumpulan kecil tentera Salib yang dipimpin oleh seorang jeneral Mongol Kristian, pasukan Mongol berharap dapat mematahkan tentangan Mamluk di wilayah tersebut dan membuka jalan bagi penak.l.ukan terhadap Kaherah atau Mesir oleh pasukan utama Mongol yang menunggu di utara.

Pasukan berkuda menuju ke arah mereka ketika jeneral Mamluk mendorong pengikutnya untuk berjuang. B.ed.ilan me.riam tangan yang mem.atikan mengeluarkan bunyi yang bingit dan bergema menakutkan kuda-kuda Mongol – dikatakan, inilah perte.mp.uran pertama yang menggunakan serbuk b.edi.l dalam peper.angan.  Inilah Ain Jalut, salah satu perte.mpuran sengit yang akhirnya akan menjadi titik tolak kepada kemerosotan Empayar Mongol.

Perte.mp.uran Ain Jalut berlaku di Galilea di sekitar Nazareth dan Jerusalem. Bagaimana tentera Mongol boleh tiba ke sana? Apa yang mereka ingin capai? Seperti kebanyakan perkembangan kuasa pemerintahan Empayar Mongol, jalan menuju ke Palestin juga amat panjang, menakutkan dan berda.ra.h.

Hentaman Terhadap Islam

Pada tahun 1258 M, pasukan tentera Mongol telah keluar dari Asia tengah dengan matlamat mahu memu.sn.ahkan pusat umat Islam ketika itu di Baghdad. Ia telah sekian lama menjadi ibu kota Khilafah Abbasiyah yang semakin lemah dan menjadi pusat kebudayaan Islam Abad Pertengahan. Ketika Mongke Khan melihat ke arah kota itu, dunia Islam mula dilanda kebimbangan bahawa ancaman Mongol semakin hampir tiba.

Hulagu Khan, adik kepada Mongke Khan, ditugaskan untuk merebut kota itu. Setelah berpuluh-puluh tahun melakukan serbuan dan mengkaji setiap pencero.bo.han, sudah tiba masanya Empayar Mongol memperoleh penguasaan yang mutlak ke atas tanah Parsi.

Mongke mengambil masa selama lima tahun penuh untuk menghimpunkan angkatan tenteranya dan sumber paling utama mendakwa mereka mengumpulkan sepersepuluh dari setiap orang Mongol untuk melancarkan per.a.ng tersebut. Terdapat pelbagai anggaran jumlah berbeza tetapi ramai yang bersetuju bahawa ini adalah salah satu kerahan tentera darat terbesar yang pernah dihimpun dalam sejarah manusia.

Oleh kerana kekuatan dan kega.nasan pasukan Mongol yang luar biasa, pengepungan Baghdad berlangsung hanya selama dua minggu dan meninggalkan kota itu dalam keadaan yang benar-benar diratakan.

Perpustakaan Baitulhikmah yang terbesar di dunia ketika itu diruntuhkan. Ladang dan tanaman dibakar. Ratusan ribu orang awam terbu.n.uh. Baghdad adalah kota yang memiliki populasi kira-kira satu juta orang pada masa itu. Menurut sejarawan Andre Wink, sehingga 800,000 penduduk kota itu mungkin telah terbu.nuh dalam pengepungan itu.

Hentaman terhadap dunia Islam itu turut dirasai gerunnya di seluruh dunia. Tiba-tiba, pusat dunia Islam beralih dari Baghdad di Tigris, ke Kaherah di Sungai Nil, Mesir.

Menjelang tahun 1260, Empayar Mongol meluas dalam masa yang singkat, bermula dari padang rumput Asia tengah hingga ke Laut Mediterranean. Diilhamkan oleh legasi dan visi datuknya, Mongke Khan berusaha mencapai matlamat Empayar Mongol yang merangkumi penak.lukan ke atas seluruh dunia.

Negara-negara lain terpaksa dengan rela tunduk ke bawah pemerintahan Mongol atau menerima nasib yang sama seperti Kekhalifahan Abbasiyah di Baghdad – kem.atian dan kehancuran secara total.

Di antara pihak yang menawarkan persekutuan dengan Hulagu adalah Hayton, raja Kerajaan Kristian Armenia. Hayton menganggap pencero.bohan Mongol sebagai per.an.g salib baru untuk membebaskan Jerusalem dari umat Islam, yang telah mengambil alih kota tersebut dari Tentera Salib pada tahun 1244.

Persepsi tersebut didorong oleh ketua leftenan Hulagu yang bernama Kitbuqa, yang bukan sahaja seorang Kristian, tetapi  juga mengaku sebagai keturunan langsung dari salah satu dari tiga orang Majusi yang telah membawa hadiah kepada Jesus semasa bayi.

Sasaran seterusnya adalah Kaherah.

Di Kaherah, umat Islam yang tinggal di Tanah Suci telah menaruh harapan mereka kepada Kesultanan Mamluk sebagai benteng terakhir yang akan menghadapi pencer.obo.han Mongol.  Sekiranya Mamluk dan Kaherah jatuh, pewaris Khilafah Abbasiyyah yang sedang berlindung dibawah payung Mamluk tentu akan dihancurkan.

Pada waktu itu, Mamluk pada dasarnya adalah sebuah kerajaan kecil dan terpencil dengan wilayahnya meliputi Afrika utara, Mesir dan Palestin. Mongke Khan dan adiknya Hulagu Khan menyedari bahawa situasi Mamluk adalah tidak menentu dan dengan demikian mereka mengirimkan ultimatum (utusan amaran) yang dianggap sebagai salah satu ultimatum yang paling terkenal dalam sejarah.

Empat orang utusan Mongol dihantar kepada Saifuddin Qutuz dengan membawa pesanan amaran dari Hulagu Khan:

Dari Raja di seluruh Timur dan Barat, Khan Agung. Kepada Qutuz si Mamluk, yang melarikan diri untuk menyelamatkan dirinya dari ped.ang kami. Kamu seharusnya memikirkan apa yang telah berlaku kepada negara lain dan tunduklah kepada kami. Kamu telah mendengar bagaimana kami telah menak.l.uk sebuah kerajaan yang luas dan telah membersihkan bumi dari gangguan yang mencemarkannya. Kami telah mena.klu.ki kawasan yang luas, membantai seluruh rakyatnya. Kamu tidak akan dapat melepaskan diri dari keg.an.asan tentera kami. Ke mana lagi kalian boleh melarikan diri? Jalan apa yang akan kamu gunakan untuk melarikan diri dari kami? Kuda kami pantas, anak pa.nah kami tajam, peda.ng kami seperti petir, hati kami sekeras gunung, tentera kami sebanyak pasir.  Tembok dan kubu tidak akan menghalang kami, tiada tentera yang boleh menghentikan kami. Doa kamu kepada Tuhan tidak akan berkesan terhadap kami. Kami tidak akan bersimpati dan tidak tersentuh oleh tangisan. Hanya mereka yang merayu perlindungan kami akan terselamat. Segera balaskan jawapan kamu sebelum api per.ang dinyalakan. Melawanlah, dan kamu akan mengalami malapetaka yang paling dahsyat. Kami akan menghancurkan masjid-masjid kamu dan mendedahkan kelemahan Tuhan kamu dan kemudian akan memb.u.nuh anak-anak kamu dan orang tuanya bersama-sama. Pada masa ini kamu adalah satu-satunya musuh yang harus kami hadapi.

Pilihannya mudah. Sama ada menyerah dan teruskan hidup atau menentang dan ma.t.i. Tidak ada sekutu berdekatan atau peran.g lain yang boleh mengganggu tumpuan Mongol untuk menyelamatkan mereka. Kaherah dan Mamluk mendapat perhatian penuh tentera Mongol.

Ianya sangat mudah, sehingga sebaik saja mengeluarkan ultimatum ini, Hulagu Khan berundur dari Palestin untuk kembali ke Karakorum bagi menghadiri perhimpunan kurultai untuk memilih Khan Agung yang baru selepas kema.tian Mongke Khan. Namun dia berundur dengan keyakinan bahawa Mamluk akan membuat pilihan yang tepat dan menyerahkan Kaherah ke bawah kawalan Mongol.

Sebaliknya, Sultan Qutuz menitahkan supaya kepala utusan Mongol dipeng.gal dan digantung di atas gerbang Kaherah sebelum dia memerintahkan tenteranya membuat persiapan menghadapi pe.rang.

Beberapa minggu kemudian, Qutuz menerima rakan sekutu yang tidak dijangka iaitu Baybars, salah seorang pemimpin kumpulan Mamluk saingan yang pernah merasa terancam oleh kebangkitan Qutuz ke tampuk kekuasaan.

Baybars dan penyokongnya berpusat di Syria, dari mana dia melancarkan kemaraan ke Mesir, tetapi Baybars menyedari bahawa kejatuhan Qutuz juga akan menghancurkan aspirasinya sendiri, dan apabila Damsyik jatuh, Baybars menawarkan Qutuz sokongannya.

Kitbuqa mengerahkan pasukan penyerbu ke Palestin, meninggalkan sejumlah kem.usn.ahan dengan melalui Nablus ke Gaza, tetapi dia tidak menye.ra.ng jalur sempit di wilayah yang dikuasai Tentera Salib di sepanjang pesisir pantai.

Tentera Salib, yang terlalu lemah untuk memberikan tentangan yang ketara terhadap bangsa Mongol, semakin terjebak dan tersepit dalam perdebatan mengenai sama ada perlu atau tidak mereka bersekutu dengan Mongol.

Kitbuqa berharap tindakannya yang mengecualikan wilayah Salib dari dijadikan sasaran akan mengekalkan pendirian pihak Tentera Salib yang memihak kepadanya. Namun, Kitbuqa ternyata salah menilai.

Dua pemimpin Tentera Salib, John dari Beirut dan Julian dari Sidon, melancarkan se.ran.gan balas terhadap wilayah-wilayah baru yang dikuasai Mongol. Kitbuqa kemudian melancarkan ekspedisi punitif untuk menghu.kum Sidon, di mana, kota-kota Sidon dijarah dan penduduknya dibantai.

Persepsi pihak Kristian terhadap Mongol menjadi semakin dingin, dan bertambah lebih buruk apabila berita tiba kepada tentera Salib bahawa tentera Mongol yang lain telah menyer.an.g Poland.

Hampir serentak, William dari Rubruck, utusan mewakili raja Salib Perancis Louis IX, kembali dari Mongolia dengan laporan lengkap. Setelah mengetahui betapa hinanya orang Kristian di mata bangsa Mongol, Paus Alexander IV mengirim perintah ke seluruh kerajaan Kristian bahawa sesiapa yang menjalin hubungan sekutu dengan Mongol akan dipencilkan. Ini membatalkan sokongan pihak Kristian terhadap Mongol.

Apabila berita mengenai pengunduran Hulagu ke Karakorum tiba kepada Sultan Qutuz, dia menyedari bahawa situasi ketenteraan telah menyebelahinya. Qutuz memerintahkan persiapan pertahanan dihentikan dan memerintahkan tenteranya bersedia untuk mara menyer.ang tentera Mongol. Dia turut mengirim utusan kepada pemimpin Tentera Salib di Acre bagi mengadakan rundingan.

Dalam perkembangan yang lain, setelah kunjungan menemui pemimpin Mongol, Hayton mengirim pesanan kepada jiran-jiran Tentera Salibnya bahawa Hulagu akan dibaptis sebagai seorang Kristian, dan sangat penting untuk mereka juga bersekutu dengan kuasa baru ini, dan menjadikannya Pera.ng Salib yang baru.

Walau bagaimanapun, Paus Alexander IV memiliki pandangan berbeza, dan Tentera Salib di Acre akan memilih sebaliknya, mereka menganggap kemaraan Mongol adalah ancaman yang jauh lebih besar berbanding pendudukan Islam di Tanah Suci.

Pihak tentera Salib pada awalnya menghadapi dilema selepas rundingan dengan Qutuz. Bekerjasama dengan Mamluk akan menandakan Tentera Salib jelas sebagai musuh Empayar Mongol, sekaligus mendedahkan mereka kepada amukan Mongol.

Walau bagaimanapun mereka tiada pilihan, Mamluk adalah satu-satunya harapan mereka untuk menyingkirkan Mongol dari Palestin. Setelah perbahasan yang panjang, akhirnya Islam dan Kristian bersepakat untuk menentang Mongol.

Pada 26 Julai 1260, tentera Mamluk memulakan perarakan menuju ke timur laut.  Di Gaza, sayap hadapan pasukan Baybars menghancurkan pasukan Mongol yang sedang melakukan rondaan jarak jauh. Kitbuqa, dari markasnya di Baalbek (hari ini di Lubnan), mengumpulkan tenteranya dan memulakan kemaraan ke selatan, di sebelah timur Tasik Tiberias.

Di pinggir Acre, tentera Mamluk mendirikan kem yang terlindung bawah bayangan kota yang diduduki tentera Salib, sambil Qutuz mendapatkan bekalan dari pedagang Kristian dan merancang langkah selanjutnya. Berita tiba mengatakan bahawa tentera Mongol bersama sejumlah besar kerahan tentera Syria, telah mengelilingi Tasik Tiberias, dan mereka menghampiri Sungai Jordan di sepanjang laluan ser..angan yang sama yang digunakan oleh Salahuddin al-Ayubbi pada tahun 1183. Qutuz menggerakkan tenteranya ke tenggara untuk menghadapi mereka.

Pada 3 September, Kitbuqa membelok ke barat melintasi sungai Jordan dan menaiki bukit menuju Dataran Esdraelon. Qutuz menetapkan kedudukan di ‘Ain Jalut’. Di sana, dataran itu menyempit hanya di bawah lima kilometer, dilindungi oleh lereng curam Gunung Gilboa di selatan dan bukit Galilea di utara.

Qutuz menyembunyikan pasukan berkuda Mamluk di sebalik bukit-bukit di sekitarnya, dan memerintahkan Baybars dan barisan hadapan maju menentang tentera musuh yang dikatakan tidak pernah merasakan kekalahan itu.

Baybars dengan segera bertembung dengan pasukan Kitbuqa ketika menghampiri medan pertem.puran Ain Jalut. Seperti yang diharapkan oleh Qutuz, Kitbuqa menyangkakan lawannya adalah keseluruhan pasukan Mamluk, dan Kitbuqa memerintahkan satu ser..angan penuh yang diketuai dirinya sendiri.

Pasukan tentera kedua belah pihak bertembung dan kelihatan saling sama kuat dalam perte.mp.uran yang sengit itu, kemudian Baybars memerintahkan tenteranya berundur. Tentera Mongol mengejar dengan penuh keyakinan kerana kemenangan nampaknya berada dalam genggaman mereka.

Ketika mereka tiba di kawasan mata air, Baybars memerintahkan tenteranya untuk berpaling menukar haluan dan menghadapi musuh. Ketika itu barulah tentera Mongol menyedari bahawa mereka telah ditipu oleh salah satu taktik kegemaran mereka sendiri: muslihat pengunduran. Ketika Baybars menghadapi semula tentera Mongol, Qutuz memerintahkan pasukan berkuda sokongan untuk mengasak dari kaki bukit bagi menyera..ng sayap rusuk Mongol.

Kitbuqa memerintahkan sera.n.gan terhadap sayap kiri Mamluk. Mamluk bertahan, diser.a.ng lagi, bertahan lagi dan kemudian situasi bertukar, mereka hampir dim.u.snahkan di bawah keg.anasan ser.a..ngan Mongol.

Ketika sayap kiri Mamluk diancam kemu.s.nahan dan mendedahkan mereka kepada kekalahan, Qutuz menunggang ke lokasi pertem.p.uran paling sengit itu dan menanggalkan topi perisainya agar tenteranya dapat mengenali wajahnya. Dia menjerit sebanyak tiga kali, “Wahai umat Islam!” Moral pasukannya kembali teguh, dan sayap kiri terus bertahan. Ketika pertahanannya semakin kukuh, Qutuz mengetuai seran.gan balas yang menyapu sayap belakang tentera.

Di sebalik tekanan dari Mamluk, Kitbuqa turut terus mendorong semangat pasukan tenteranya. Sehinggalah kudanya terkena bidikan anak p.anah, dan dia jatuh menyembah bumi. Kitbuqa akhirnya dita.wan oleh tentera Mamluk yang berhampiran, dibawa menghadap Qutuz dan dijatuhi hu.ku.man ma.t.i.

Dengan ketiadaan pemimpin mereka, saki baki tentera Mongol melarikan diri sejauh 12 kilometer ke kota Beisan sambil dikejar oleh tentera Mamluk. Mereka yang terselamat melarikan diri jauh ke timur, menyeberangi Sungai Eufrat. Dalam masa beberapa hari, Sultan Qutuz kembali memasuki Damsyik dengan kemenangan, dan Mamluk meneruskan kempen membebaskan Aleppo dan kota-kota besar Syria yang lain dari ja.jahan Mongol.

Konteks Menarik

Babak terperinci sebegini agak jarang diceritakan sehingga ada pembaca yang mengatakan, mereka terpaksa meneliti dan membacanya berulang kali. Mongol di Kaherah? Pertemp.uran untuk masa depan Empayar Mongol di sekitar Jerusalem? Tentera Salib bekerjasama dengan tentera Muslim Mamluk? Semuanya kelihatan seperti mustahil, tapi sebenarnya, itulah yang berlaku pada tahun 1260M.

Jarak di antara Jerusalem dengan bandar Ulaanbaatar di tengah Mongolia moden ialah 8,300km. Sekiranya anda ingin melakukan perjalanan dari Mongolia ke Jerusalem hari ini, anda memerlukan masa selama 120 jam perjalanan dengan kereta. Demikianlah luasnya Empayar Mongol pada masa itu.

Jarak seperti ini, dengan menunggang kuda, hampir tidak dapat ditempuhi. Bilangan populasi masyarakat yang berbeza dan beragam yang hidup di bawah kawalan Mongol adalah amat memeningkan kepala jika hendak diterangkan secara terperinci.

Tanah Suci di Jerusalem atau lebih dikenali oleh kita orang Islam sebagai Baitulmaqdis adalah wilayah yang kaya dengan kepelbagaian budaya yang diversiti pada abad ketiga belas. Setelah satu abad pertembungan di antara Tentera Salib dengan Islam, wilayah itu sering menjadi rebutan antara umat Islam dan Kristian yang menyaksikan pelbagai kedudukan dan kuasa silih berganti sehinggalah bangsa Mongol tiba.

Kesan Perte.mpu.ran Ain Jalut

Akhirnya, Sultan Qutuz, pemerintah Mamluk membawa pasukannya keluar dari Mesir menuju ke Palestin untuk mengusir ancaman Mongol. Pertemp.uran itu berlaku di sekitar Nazareth di Galilea.

Nasib menyebelahinya apabila Mamluk yang sepatutnya menghadapi gerombolan tentera Mongol yang beratus-ratus ribu bilangannya, namun tiba-tiba Qutuz hanya perlu menentang sejumlah kecil pasukan tentera yang ditinggalkan Hulagu Khan.

Setelah musim kemarau yang berpanjangan di Parsi dan Levant, tanah itu semakin kekurangan sumber daya dan sebilangan besar lelaki, wanita dan kuda yang dibawa oleh Hulagu tidak mampu untuk bertahan di wilayah ini lalu memaksa mereka kembali ke arah utara.

Fenomena ini meninggalkan sejumlah pasukan tentera dengan kekuatan yang lebih kecil, antara 10,000 dan 30,000 orang askar di bawah perintah Kitbuqa yang setia kepada Empayar Mongol.

Perte.mpu.ran ini dimenangi oleh tentera Muslim, walaupun Mamluk kekurangan dari segi tenaga ketenteraan, namun mereka mengatasinya dengan gabungan ilmu pengetahuan tentang geografi medan pertem.pu.ran, serbuk be.dil dan semangat ji.had. Sultan Qutuz turut sama bertemp.ur di barisan hadapan bagi menaikkan moral anggota tenteranya.

Kekalahan bukanlah pilihan. Hulagu berpotensi untuk kembali bagi merobohkan masjid mereka dan memb.n.uh orang yang mereka sayangi, seperti yang dilakukannya di Baghdad. Tentera Mamluk disuntik dengan keyakinan bahawa mereka adalah benteng terakhir yang akan menghadapi ancaman Mongol.

Dengan itu, akhirnya sisa pasukan tentera yang ditinggalkan Hulagu untuk menja.ja.h Palestin telah dikalahkan Mamluk dan bangsa Mongol tidak lagi akan mengancam Mamluk dengan cara yang sama lagi. Walau bagaimanapun, mereka pernah melakukan cubaan se.r.angan balas, tetapi semuanya gagal.

Entah apa agaknya yang akan tercatat di dalam lembaran sejarah hari ini sekiranya bangsa Mongol berjaya menguasai Kaherah dan menjatuhkan tentera Mamluk? Pemerintahan Islam di Timur Tengah dan kawasan sekitarnya mungkin akan mus.nah dan dunia mungkin kelihatan sangat berbeza hari ini.

Perancis ada Perte.mp.uran Tours di mana Martel the Hammer menghentikan sera.ngan Islam ke utara Iberia. Austria memiliki Gerbang Vienna di mana ia menjadi punca mereka berjaya mengatasi arus pena.klukan. Umat Islam mempunyai Ain Jalut, pertem.p.u.ran yang sama pentingnya dengan sejarah dunia dan moral perjuangan Islam seperti kedua-dua pertemp.uran tersebut.

Tempoh sejarah yang agak kabur ini menunjukkan betapa luasnya, betapa kuat dan betapa ngerinya ancaman Empayar Mongol. Dari oasis di Levant hingga ke puncak bukit yang dingin di utara China, bangsa Mongol memerintah seluruh tanah ini.

Sekiranya Mongol mena.wan Kaherah, seluruh Afrika utara dengan mudahnya boleh jatuh dan dijadikan sebahagian lagi wilayah Empayar Mongol. Lantas memberikan mereka kawalan sepenuhnya di sekitar Eropah tengah dan barat. Mongol mungkin akan menyeran.g Iberia, Yunani, atau Eropah Timur dengan tujuan merebut setiap inci tanah yang mereka ketahui di seluruh dunia.

Sebaliknya, Mamluk gagal dijatuhkan. Mamluk akan terus berkuasa selama hampir 300 tahun lagi selepas ini. Empayar Mongol mula berpecah setelah kekalahan di Palestin di saat Kublai, Mongke dan Hulagu mula berebut kuasa dengan pesaing masing-masing untuk menguasai empayar ketika ia gagah berdiri, bukannya mendorong peluasan sempadan sejauh yang mereka mampu.

Dari penjarahan kota Baghdad hingga kebangkitan Kaherah, bangsa Mongol meninggalkan kesan besar kepada dunia Islam dan Levant di sepanjang tempoh ser.an.gan mereka di sana. Kedalaman dan keluasan empayar mereka sangat mengagumkan dan kadang-kadang, jika anda adalah seorang pelarian, anda hampir tidak ada tempat untuk bersembunyi kerana tentera Mongol berada hampir di serata pelusuk dunia ketika itu.

Tetapi tidak di Palestin, tiada tempat untuk bangsa Mongol di Palestin ketika itu. Namun sera.n.gan Mongol ketika itu menyaksikan salah satu detik di mana tentera Salib sanggup memberi kerjasama kepada tentera Muslim dengan membuka jalan dan menyediakan bekalan pra.ng kepada Mamluk untuk menentang Mongol.

Sera.ngan Mongol terhadap Palestin juga menjadi pencetus kepada Pera.n.g Saudara Mongol di barat di mana salah satu kuasa Mongol yang telah memeluk Islam ketika itu, Golden Horde di bawah pemerintahan Berke Khan kemudian akan melancarkan pe.r..ang terhadap Hulagu Khan sebagai tindak balas di atas kejatuhan Baghdad dan bagi membantu tentera Mamluk melalui sumbangan tenaga ketenteraan dan harta.

Semua rentetan peristiwa-peristiwa sebelum dan selepas Pertem.p.uran Ain Jalut ini sekaligus menunjukkan betapa pentingnya Tanah Suci ketika itu bagi semua orang Islam, Kristian dan Yahudi.

RUJUKAN:

Tschanz, David W. (July–August 2007). History’s Hinge: ‘Ain Jalut. Saudi Aramco World.


P Ramlee Bercinta Dengan Perempuan Cina?

P. Ramlee pernah bercinta dengan perempuan cina? Apa hubungannya seniman agung dengan perempuan cina seorang gadis kabaret yang dikenalinya di Singapura?  Yusaini Amir pengarah filem P.Ramlee pernah melontarkan soalan ini melalui salah satu babak dalam filem arahannya di mana P.Ramlee bertemu dengan seorang gadis cina bernama Siew Chen di Singapura, namun  babak itu tidak dipanjangkan. Sebaliknya hanya membiarkan begitu sahaja.  Saloma dalam satu kenyataannya pernah memberitahu, “Abang Ramlee setahu saya tidak pernah bercinta dengan seorang perempuan cina di Singapura seperti yang didakwa. Cuma dia pernah mempunyai peminat setia seorang gadis kabaret yang bekerja di kelab malam. Gadis itu kemudian memeluk Islam dan berkahwin dengan seorang rakan abang Ramlee”. Siapakah rakan P.Ramlee itu? Filem P.Ramlee arahan Yusaini Amir itu skripnya ditulis oleh Abdullah Hussain (Saterawan Negara) yang juga merupakan penulis buku Gagak Di-Rimba. Ianya merujuk apabila tercetusnya peristiwa Natrah yang berlaku di Singapura. P.  Ramlee terpaksa berpindah ke Johor kerana beliau dituduh sebagai salah seorang ejen kaum Boyan di Singapura yang menyebabkan berlakunya rusuhan tersebut.   Di Johor P. Ramlee menetap di sebuah hotel usang dan berkenalan dengan seorang gadis cina bernama Siew Chen yang kebetulan juga berasal dari Pulau Pinang dan telah lama meminati P.Ramlee. Sejauh mana kebenaran kisah ini sukar untuk ditafsirkan kerana filem ini juga tidak pernah ditayangkan. Tetapi yang memperkuatkan asas kisah ini ialah keterlibatan Abdullah Hussain sebagai penulis skrip. Sudah tentulah ada beberapa kebenaran dalam penulisannya.   Sekitar tahun 1983 seorang pengarah filem bernama Yusaini Amir ingin membikin filem tentang kisah hidup P.Ramlee yang diterbitkan oleh Segugus Filem. Tetapi sayangnya filem itu gagal ditayangkan sehingga sekarang. Yusaini Amir juga telah meninggal dunia di Indonesia.  Masyarakat pada ketika itu sangat teruja ingin mengetahui kisah tentang P.Ramlee terus merasa hampa oleh kerana berita pembikinan filem ini lesap tanpa diketahui. Peranan Yusaini Amir juga sering dikritik pada peringkat awal pembikinan filem ini dengan ramai yang menyatakan keraguan terhadap kebolehannya sebagai pengarah. Menurut sumber tertentu Yusaini Amir melalui Segugus Filem menghadapi masalah untuk menayangkan filem ini oleh kerana pengusaha panggung wayang enggan menerima filem tersebut kerana menganggap kualiti “P.Ramlee” tidak mencapai tahap yang memuaskan. Bila tersebar berita filem kisah hidup P.Ramlee ingin difilemkan ramai tokoh filem yang menyambut baik tetapi tidak bersetuju Yusaini Amir yang mengarahkan. Ada juga suara-suara yang menyatakan Jamil Sulong, S.  Sudarmadji, Jins Shamsudin dan Aziz Sattar lebih layak mengarah filem P.Ramlee kerana mereka mempunyai sejarah pergaulan yang rapat dengan Allahyarham ketika hayatnya.  Ada pendapat lain mengatakan pemilik syarikat Segugus Filem, Senu Abdul Rahman yang mempengaruhi pemilihan Yusaini sebagai individu untuk mengarah “P.  Ramlee”. Sehingga sekarang selepas lebih 35 tahun filem kisah hidup “P.Ramlee” ini masih lagi misteri dan menjadi tanda tanya.   RUJUKAN: Berita Harian, 15 Oktober 1984. Mastika Filem, bil.54


Analisis Pra-Pemilihan Presiden US

Dalam 24 jam lagi, rakyat US akan mengundi presiden bagi tahun 2021-2024.

By tengahari Rabu kita akan tau samada Donald Trump (Parti Republican) kekal, atau diganti oleh Joe Biden (Parti Democrat), naib presiden 2009-2016.

Siapa akan menang?

Kalau ikut poll (pungutan suara), Biden dah berbulan-bulan mendahului Trump.

Poll CNN terkini kata 52% akan undi Biden. 42% undi Trump.

Tapi orang sekarang skeptik sikit dengan poll. Sebab tahun 2016 poll pun cakap Hillary Clinton sure win. Last-last Trump menang.

Yang pro-Republican macam Fox pun kata Trump kalah. Sebab Fox sokong Republican style lama. Diorang anggap Trump sebagai populis Alt-Right yang hijack Republican.

So poll setakat nak rujuk boleh, percaya 100% jangan.

Even poll betul, majoriti undi Biden pun, tak semestinya Biden boleh menang. Itu yang terjadi masa 2016. 48% undi Clinton, 46% undi Trump. Tapi Trump yang jadi presiden. Tahun 2000 pun sama. Al Gore 48.4%, George W. Bush 47.9%. Bush yang jadi presiden.

Sebab presiden US tak ditentukan oleh popular vote, tapi ditentukan oleh ‘electoral vote’ (EV).

Setiap 50 negeri (dan wilayah persekutuan Washington DC) mewakili jumlah EV tertentu. Ada 538 in total, sama dengan jumlah Ahli Kongres (100 Senators + 438 Representatives).

Calon yang menang popular vote di satu-satu negeri akan dapat semua EV dalamnya. Kalau menang California dapat 55. Menang Texas dapat 38. Menang Florida dapat 29. New York pun 29. Kecuali Nebraska dan Maine lain sikit cara pembahagian EV.

Lepas campurkan semua EV, siapa yang dapat majoriti (270) akan dinobatkan sebagai presiden.

Tahun 2016, Clinton menang popular vote, tapi dapat 232 EV je. Trump dapat 306. So Trump menang.

Tahun 2000 paling sengit. Gore 266 Bush 271.

Jadi nak predict siapa menang, kita kena tengok dari negeri ke negeri.

Negeri macam Texas, Oklahoma, Missouri ni selalunya akan undi Republican. Texas tak pernah undi Democrat sejak tahun 1980. Alaska setia dengan Republican sejak 1968.

Negeri-negeri ni dipanggail “Red States” (merah tu warna Republican). Negeri-negeri ni lebih konservatif, jadi *hampir* tak mungkin undi Democrat yang liberal. So kira safe deposit untuk Trump.

California (CA), New York (NY), Washington (WA) dan DC pun *hampir* tak akan undi Republican. Sebab negeri-negeri ni lebih liberal. Nak cari Hollywood ke, Lady Gaga ke, semua ada di sini.

Negeri-negeri ni dipanggil “Blue States”, kira safe deposit untuk Biden.

Tapi kalau campurkan semua EV Red States dan Blue States, masing-masing tak sampai 270. So sokongan liberal/konservatif tak cukup untuk menang.

Yang jadi penentu ialah “Swing States” atau negeri atas pagar. Negeri-negeri ni tak undi ikut parti/ideologi tapi ikut calon.

Macam Florida (FL). Tahun 2000, 2004 undi Bush. 2008, 2012 undi Obama. 2016 undi Trump. Sebab tu semua calon presiden target Florida.

Obama dan Trump boleh menang sebab diorang sapu Swing States di belah timur Midwest: Iowa, Wisconsin, Michigan, Indiana, Ohio & Pennsylvania.

Kawasan ini juga dikenali sebagai “Rust Belt”. Ramai di sini ialah pekerja sektor pembuatan macam kereta dan besi keluli.

Dulu masa US jadi pengeluar kereta dan keluli no. 1 dunia, Rust Belt kaya raya. Tapi sejak Jepun, Korea, China naik, diorang makin susah nak cari makan.

Jadi diorang akan undi calon yang mahu mengehadkan import dan galakkan eksport.

Dulu Obama janji nak bagi subsidi kepada industri Rust Belt, sebab tu dia menang di sana. Sekali dia join TPPA, pengundi sana pun marah dan semua swing ke Republican/Trump masa 2016.

Sebab tu Trump tarik US keluar TPPA, dan melancarkan trade war dengan China. Buat kempen “Buy America, Hire American”.

Dan untuk kempen kali ini, Trump cuba meyakinkan pengundi Rust Belt bahawa Biden tak akan lawan China untuk defend industri tempatan.

Dan beberapa tahun kebelakangan ini, negeri Rust Belt macam Ohio dan Penn dah jadi pengeluar shale oil yang utama.

Jadi Trump attack Biden yang pernah cakap nak tamatkan amalan fracking bagi menghasilkan shale oil.

Anti-fracking popular di kalangan pengundi Democrat di Blue States yang woke dan prihatin dengan alam sekitar. Tapi bagi pengundi Swing States, tu soal periuk nasi kot.

Masa debat Trump-Biden yang kedua, Biden cabar Trump untuk tunjuk bukti dia pernah cakap nak tamatkan fracking. Sekali Trump post betul kat FB dan Twitter, terus goyang Biden di Penn. Sampai Obama kena turun berkempen untuk Biden. Ohio tu dalam poket Trump.

Florida unik sikit. Dia ada mix budaya negeri selatan (Southern) yang konservatif dan timur (East Coast) yang liberal. Kalau kawasan bandar macam Miami dan Orlando memang liberal, anti-Republican, anti-Trump.

Cuma kat Florida ni ramai Latino berketurunan Cuba dan Venezuela. Diorang ni sangat anti sosialis (itu sebabnya diorang lari dari negara asal). Sebab tu Democrat tak berani calonkan Bernie Sanders yang confirm akan kalah di Florida.

Macam Eva Mendes, Pitbull dan Camila Cabello ni orang Florida berketurunan Cuba. Tapi golongan artis selalunya tak sokong Republican/Trump. Kalau undi Trump pun diam-diam, nanti kena gam.

Sementara Trump fokus Swing States, Biden pula nak “flip” Red States jadi Blue, terutamanya negeri selatan yang dianggap safe deposit Trump.

Kebanyakan negeri selatan ni paling terkesan buruk dengan COVID, jadi Biden duk attack cara Trump handle COVID.

Negeri selatan ni ada peratusan rakyat berketurunan Afrika (African-American) yang tinggi. Biden cuba tackle diorang dengan nostalgia rindu zaman Obama, lebih-lebih lagi berikutan kes George Floyd.

Kalau strategi Biden berkesan, yang ada potensi nak flip ni macam Georgia yang paling terkesan dengan COVID dan ada ramai pengundi African-American. Macam Usher dan Ludacris ni orang Georgia, dan sokong Biden (Kanye pun orang Georgia tapi tersesat sikit).

Biden juga target Arizona (AZ) yang merupakan Super-Red State. Undi Democrat sekali je dalam 68 tahun lalu.

Sebab bekas Senator Arizona, John McCain (meninggal dunia pada 2018) sangat anti-Trump. So Biden nak tunggang sentimen McCain yang lebih 30 tahun jadi wakil rakyat AZ.

Kalau Biden berjaya flip Georgia dan Arizona, 27 EV layang, peluang Trump lebih sukar.

Cuma persoalannya: adakah kebencian terhadap Trump boleh diterjemahkan ke dalam bentuk sokongan terhadap Biden.

Sama-sama kita saksikan.


Apalah Nasib Al-Bashir…

Gambar ini diambil semasa Sidang Kemuncak Afro-Arab tahun 2010. Yang berdiri di depan itu semuanya pemimpin ‘strongman’ Arab dan Afrika terkemuka suatu ketika dahulu.

Dari kanan: Mugabe (Zimbabwe), Compaore (Burkina Faso), Mubarak (Mesir), Gaddafi (Libya), Saleh (Yaman), Ben Ali (Tunisia) dan Omar al-Bashir (Sudan). Masing-masing memerintah negara paling kurang 20 tahun.

Tapi dalam masa tak sampai 2 tahun, 4 daripada mereka tumbang akibat gelombang kebangkitan rakyat ‘Arab Spring’ antara tahun 2011-2012, bermula dengan Ben Ali pada Januari 2011, diikuti oleh Mubarak (Februari 2011), Gaddafi (Oktober 2011) dan Saleh pada 2012. Compaore digulingkan pada tahun 2014, Mugabe pada tahun 2017 dan semalam al-Bashir.

Antara sebab utama pemimpin kuku besi ini dapat memegang kuasa buat begitu lama adalah kerana mereka disokong oleh tentera. Apabila tentera berpaling tadah, mereka terpaksa meletak jawatan untuk menyelamatkan diri, kalau tidak mahu direjam sampai mati oleh rakyat yang dikuasai amarah, seperti Gaddafi. Di negara-negara autokratik, tentera ialah elemen ‘deep state’ yang memainkan peranan ‘kerajaan di belakang tabir’.

Selepas 3 bulan demonstrasi besar-besaran rakyat Sudan terhadap kerajaan al-Bashir, akhirnya al-Bashir digulingkan oleh Leftenan Jeneral Ahmed Awad ibn Auf. Namun rakyat kurang berpuas hati kerana menganggap tindakan itu tidak membawa kepada demokrasi yang mereka tuntut. Tentera yang mengambil alih kuasa juga masih melaksanakan darurat seperti al-Bashir.

Seperti Gaddafi, al-Bashir merupakan seorang pegawai tentera berpangkat kolonel yang merampas kuasa menerusi kudeta. Yang lagi menarik, kedua-dua Gaddafi dan al-Bashir merampas kuasa daripada pemimpin asal yang merupakan ketua tarekat sufi: Gaddafi menggulingkan Raja Idris ketua tarekat Sanusiyyah pada tahun 1969, al-Bashir menggulingkan Sadiq al-Mahdi yang merupakan ketua tarekat al-Mahdiyyah (juga dikenali sebagai ‘Ansar’) pada tahun 1989.

Sebagai pemimpin Sudan, al-Bashir mewarisi masalah perang saudara antara kerajaan pusat dan wilayah Sudan Selatan sejak tahun 1983. Pada tahun 1983, Gaafar Nimeiry, pemimpin Sudan ketika itu telah memperkenalkan pelaksanaan undang-undang syariah dan langkah tersebut ditentang oleh kaum Kristian dan animis di selatan Sudan. Akibat daripada itu, kerajaan pusat dan Sudan Selatan berperang.

Selatan Sudan ialah tempat terletaknya sumber minyak Sudan. By hook or by crook, kerajaan Sudan tak boleh hilang Sudan Selatan. Tapi pada tahun 2005, al-Bashir menandatangani perjanjian damai dengan Sudan Selatan yang menetapkan pembahagian pendapatan minyak 50:50 antara Sudan dan Sudan Selatan. Selepas 6 tahun, referendum akan diadakan untuk menentukan samada Sudan Selatan kekal atau keluar daripada Sudan.

Hasilnya, Sudan Selatan merdeka pada tahun 2011, dan itu memberi tamparan besar kepada ekonomi Sudan. Pendapatan negara jatuh mendadak. Dan pada Disember yang lepas, langkah kerajaan Sudan menurunkan nilai matawang Sudan untuk menangani masalah inflasi telah menimbulkan kemarahan rakyat dan mencetuskan demonstrasi terbesar sepanjang pemerintahan al-Bashir.

Negara-negara yang asalnya friendly dengan Sudan kerana sumber minyak (seperti China) dah lama beralih ke Sudan Selatan. Itu menyebabkan al-Bashir terpaksa ‘memacaikan’ diri demi kelangsungan hidup Sudan.

Antara langkah yang diambil ialah merapat-rapatkan diri dengan Saudi, hantar askar untuk membantu Saudi di Yaman supaya diberi bantuan ekonomi. Tanpa sumber minyak, Sudan masih mempunyai kedudukan geografi yang strategik yang membuat kuasa-kuasa serantau ingin menjalin kerjasama dengannya.

Tapi kebelakangan ini, nampaknya al-Bashir mula nak ‘diversify’ hubungan luarnya dengan Turki dan Qatar. Itu pasti buat Saudi dan geng kurang sedap hati kerana Saudi dan Turki-Qatar ialah pesaing. Jadi, ada kemungkinan juga al-Bashir diusir kerana itu. Ahmed Awad ibn Auf memang mempunyai hubungan yang rapat dengan Saudi pun.

Sekarang dunia menanti-nanti apakah nasib akan menimpa al-Bashir. Adakah dia akan didakwa atas tuduhan perlakuan jenayah perang terhadap penduduk Darfur oleh Mahkamah Jenayah Antarabangsa (ICC) yang telah mengeluarkan waran penangkapan sejak tahun 2009? Atau langkah kudeta ini sekadar langkah golongan tentera untuk menyelamatkan al-Bashir dengan mengundurkannya ke belakang tabir?

ICC, jenayah perang, kudeta, ‘tentera sebagai deep state’ — perkataan-perkataan yang menjadi bualan hangat warganet Malaysia beberapa hari lepas semuanya terdapat dalam kes Sudan. Kebetulan?


Umat Islam Dinaungi Oleh 100 Khalifah…

Khalifah telah lama menjadi imam kepada umat Islam selama lebih kurang 1300 tahun lamanya. Sepanjang masa itu, umat Islam mengalami kemajuan sosial dan kemakmuran yang berpanjangan. Zaman kegemilangan Islam juga berlaku pada masa pemerintahan khalifah. Umat Islam juga pada masa itu menguasai 2 per 3 daratan dunia.

Berikut merupakan senarai nama khalifah(mengikut pendapat penulis)yang pernah memerintah wilayah Islam dan menaungi umat Islam, bermula dari kewafatan Rasulullah s.a.w di Madinah pada tahun 632 M sehinggalah kejatuhannya secara rasmi di Istanbul pada tahun 1924 M.

Era Khulafa Ar-Rasyidin

Rasulullah s.a.w akhirnya wafat di Madinah al Munawarrah setelah 24 tahun menghadapi cabaran dalam mengembangkan syiar agama tauhid di Semenanjung Arab. Perjumpaan telah dilakukan oleh golongan sahabat Ansar dan Muhajirrin di Saqifah Bani Saidah dan akhirnya sahabat utama Nabi, Saidina Abu Bakar r.a dibaiat oleh umat Islam sebagai khalifah umat Islam.

Empat orang sahabat Nabi s.a.w diangkat menjadi khalifah umat Islam yang berpusat di Madinah. Pada masa itu, wilayah Islam membesar sehingga ke Afrika Utara, wilayah Syam, Palestin dan Asia Timur. Tentera Islam berjaya menumpaskan salah satu dari empayar paling berpengaruh di Timur Tengah iatu Empayar Parsi Sassanid, dan melemahkan pengaruh Empayar Rom Bizantium di Timur Tengah pada masa itu.

Sesetengah sejarahwan Islam seperti As Suyuti, Ibnu Kathir dan Ibnu Arabi berpendapat bahawa Saidina Hassan bin Ali r.a juga termasuk di kalangan Khulafa Ar Rasyidin. Hassan hanya memegang jawatan khalifah tidak sampai setahun sebelum menyerahkan kekhalifahan kepada Muawiyah bin Abu Sufyan r.a, seorang sahabat Nabi berketurunan Bani Umaiyah.

Era Dinasti Umaiyyah

Apabila Muawiyah bin Abu Sufyan r.a dilantik sebagai khalifah pada tahun 661 M selepas peristiwa Ainul Jamaah, yang turut menyaksikan perpecahan umat Islam kepada Syiah Muawiyah, Kharwarij dan Syiah Ali(Syiah dari segi bahasa bermaksud pengikut), Empayar Islam diperintah oleh keluarga Bani Umaiyah, salah satu dari keluarga paling berpengaruh dalam masyarakat Arab ketika itu.

Apabila Khalifah Yazid I meninggal dunia, beliau melantik anaknya, Muawiyah bin Yazid sebagai khalifah, dengan gelaran Khalifah Muawiyah II. Namun, berlaku pemberontakan oleh seorang lagi sahabat Nabi, Abdullah bin Zubair r.a melantik dirinya sebagai khalifah dengan persetujuan dan baiat(taat setia) dari masyarakat Iraq, Semenanjung Arab, Makkah, Madinah dan sebahagian dari Mesir.

Walaubagaimanapun, kuasa khalifah Bani Umaiyah masih kukuh di wilayah Syria dan Palestin. Khalifah yang memerintah di Damsyik semasa Abdullah bin Zubair r.a menjadi khalifah di Makkah ialah Khalifah Muawiyah II, Khalifah Marwan dan Khalifah Abdul Malik bin Marwan.

Pemberontakan Abdullah bin Zubair r.a berakhir apabila tentera Abdul Malik bin Marwan menyerang kota Makkah dan membunuh Abdullah bin Zubair r.a. Kekuasaan Dinasti Bani Umaiyah berjaya ditegakkan di seluruh wilayah Islam.

Khalifah Abdul Malik bin Marwan r.a dan khalifah selepasnya terus menjalankan pembangunan yang pesat di dalam negara dan perluasan kuasa ke luar negara. Wilayah Islam diluaskan sehingga ke wilayah Efriqya di Afrika Utara, seterusnya mara ke Sepanyol. Tentera Islam juga mara ke wilayah India dan mengukuhkan kuasa di Sungai Oxus di Afghanistan dan Lembah Indus.

Era Dinasti Abbasiyah

Pada tahun 750 M, berlaku Revolusi Abbasiah di mana pucuk pemerintahan khalifah Islam berpindah tangan dari keluarga Bani Umaiyah kepada keluarga Bani Abbasiah. Keluarga Bani Abbasiah berasal dari keturunan Abbas bin Abdul Mutalib r.a, iatu bapa saudara Nabi s.a.w. Diketuai oleh Abdullah al Abbas As Saffah, mereka berjaya merampas kuasa dan As Saffah dilantik sebagai Khalifah Islam di Kufah pada tahun 750 M.

Zaman kekuasaan Bani Abbasiah di ibu kota baru berpusat di Baghdad, juga digelar sebagai Zaman Kegemilangan Tamadun Islam. Bandaraya Baghdad menjadi metropolis terbesar di dunia ketika itu dan menjadi pusat kegiatan ilmu antarabangsa. Saintis Islam pada masa itu sentiasa berada di hadapan dalam bidang pengkajian ilmu astronomi, kimia, matematik, mantik, optik, perubatan dan sebagainya. Ilmu keagamaan seperti ilmu fekah, tauhid, tasawuf juga turut berkembang dengan kelahiran banyak ulama dan ilmuwan tersohor.

Era kegemilangan ini hancur apabila Baghdad, ibu kota Khilafah Abbasiah dan pusat penyebaran ilmu terkenal ketika itu musnah akibat serangan dan penjarahan secara besar besaran oleh tentera Mongol di bawah pimpinan Hulagu Khan pada tahun 1258. Era ini lebih dikenali sebagai Era Kemerosotan Awal Tamadun Islam.

Sebahagian dari ahli keluarga Bani Abbasiah yang terselamat dari pembunuhan secara besar besaran oleh orang Mongol itu melarikan diri ke Mesir.

Di sana, mereka juga ditabalkan sebagai khalifah namun hanya berfungsi sebagai khalifah dalam adat istiadat dan agama sahaja, dan tidak berkuasa dalam hal pentadbiran dan kemaslahatan umat Islam ketika itu.

Era Dinasti Abbasiah Di Mesir (Shadow Caliphate)

Berpusat di Kaherah, Mesir. Sepanjang era ini, khalifah langsung tidak mempunyai kuasa dalam pentadbiran dan kemaslahatan umat islam ketika itu. Khalifah dilindungi oleh sultan-sultan dari Kesultanan Mamluk, yang sebenarnya jauh lebih berkuasa dari khalifah sendiri.

Era Khilaf Devlet Turki Uthmnaiyah

Pada masa yang sama, di utara Mesir, di benua Asia Kecil, terbentuknya sebuah kerajaan Islam yang kuat yang diasaskan oleh Uthman bin Ertughrul, seorang gabenor berbangsa Turk. Kerajaan ini berjaya meluaskan pengaruhnya di Asia Kecil dan membuka jalan kepada tentera Islam untuk menakluk Eropah Timur. Pasukan Uthmaniah ini berjaya menakluk Constantinople, ibu kota Empayar Rom Bizantium pada tahun 1453 di bawah Sultan Muhammad Al Fatih.

Pengganti-pengganti Muhammad Al Fatih, kemudiannya menakluk semula wilayah Islam yang berpecah belah di Timur Tengah dan menyatukannya di bawah satu pemerintahan. Tentera Uthmaniah juga berjaya menakluk Makkah dan Madinah dan sultannya mendapat gelaran Khadamul Haramayn(pelayan dua tanah suci)

Sultan Salim I bersama tentera Turknya mara ke Kaherah dan menawan keluarga Khalifah Al Mutawakkil III. Khalifah kemudiannya menyerah lalu menyerahkan jawatan khalifah umat Islam kepada Sultan Salim I, bersama sama dengan alat kebesarannya, pedang dan jubah Nabi Muhammad s.a.w.

Sultan Salim I, Sultan kepada Empayar Devlet Turki Uthmaniah mengisytiharkan dirinya sebagai Khalifah Umat Islam pada tahun 1517. Keturunannya selepas itu menjadi khalifah umat Islam yang berpusat di Istanbul sehinggalah kemerosotannya hingga membawa pula kepada kejatuhannya.

Zaman kemerosotan insitusi khilafah bermula apabila pengenalan pemerintahan acuan Barat yang menghapuskan nilai nilai Islam dalam pemerintahan. Tambahan pula, khilafah banyak berhutang dengan bank-bank, menyebabkan kemasukan campur tangan asing dan pengaruh kuasa Barat. Kekalahan Uthmaniah dalam Perang Dunia Pertama mengeruhkan lagi keadaan, menyebabkan khilafah semakin lemah.

Pada tahun 1922, Kerajaan Uthmaniah dibubarkan dan digantikan dengan sebuah republik di bumi Turki. Walaubagaimanapun, khalifah masih dilantik namun hanya sebagai boneka.

Pada 3 Mac 1924, insitusi khilafah Islam secara rasminya dibubarkan oleh kerajaan Republik Turki di bawah pimpinan Ghazi Mustafa Kemal Ataturk.

Dengan itu, berakhirlah sudah insitusi kekhalifahan yang memayungi Dunia Islam dan umatnya selama 1300 tahun, di mana Khalifah Abdulmecid II ialah khalifah terakhir umat Islam, buat sementara ini.

(Khalifah Terakhir Umat Islam)

Penulis telah mengira jumlah keseluruhan khalifah yang ada dalam senarai di atas, penulis mendapati jumlahnya kira kira 100 orang khalifah.

Umat Islam telah dinaungi oleh 100 orang khalifah……

100 orang…. .

100 orang….


Mengulas Kenyataan Mat Sabu Ketuanan Melayu Sama Dengan White Supremacy

Di pertengahan Alabama terletak sebuah daerah bernama Perry County sejauh 116 kilometer daripada Montgomery.

Di sini sekitar 178 tahun dahulu pemilik sebuah ladang penanaman m3ningg4l dunia. Dan semua hamba-hamba dimiliki Richard Tubb dijual, termasuklah “Big Cinda” yang membanting tulang sebagai bidan dan tukang tenun.

Big Cinda pun pergi buat selamanya 60 tahun kemudian – dan namanya diturunkan secara temurun sekurang-kurangnya empat generasi sebelum legasinya ditularkan untuk tatapan seluruh dunia.

Empat tahun selepas Big Cinda m3ningg4l dunia, juga di Alabama, suatu peristiwa berlaku yang menggemparkan sejarah Amerika Syarikat sehingga hari ini.

Kota Gadsden tidak mempunyai latar belakang yang tenang seperti denai-denai berseliratan dengan Sungai Coosa. Gadsden terletak 225 kilometer jauh daripada Perry County, dengan mentaliti silam yang jauh lebih teruk lagi.

Di sini seorang pemuda berusia 28 tahun yang berasal daripada Talladega County dig4ntung daripada malam ke subuh.

Apabila mentari memecah kegelapan malam, m4yat Bunk Richardson sudah teruk dengan burung sedang mematuk daging-dagingnya (Thorntorn, 2016).

Richardson dijatuhkan hvkuman m4ti oleh rakyat Gadsden tanpa dibuktikan bersalah pun kerana mer0gol seorang wanita etnik Kaukasia (White) sampai m4ti.

Tiada sebarang asas pun yang mengesahkan Richardson terlibat dalam pembvnuhan Jane Smith. Namun disebabkan namanya terpalit dan kulitnya gelap, beliau bersalah.

Perkaitan Melayu dan White Yang Sama Seperti Richardson

Dua kisah ini – Big Cinda dan Bunk Richardson – hanyalah secebis kertas daripada bernaskhah-naskhah buku yang menceritakan sejarah pertembungan kaum di Amerika Syarikat.

Richardson merupakan salah seorang daripada 4,000+ dibvnuh kerana warna kulit yang hanya diketahui – entah berapa lagi yang m4ti dan dilupakan begitu sahaja.

Dalam kehangatan membvru semua yang terlibat kerana memperk0sakan Jane Smith, seorang tukang gunting rambut pun gvgur sekali. Lama digelar “N3gr0 bersopan-santun”, Bill Smith dit3mbak di muka dalam sebuah keretapi bergerak.

Inilah jenis supremacy yang dikaitkan dengan Ketuanan Melayu oleh Mohamad Sabu dalam sebuah sidang Dewan Rakyat. Sebenarnya sudah sekian lama Ketuanan Melayu dikaitkan dengan White Supremacy. Apakah semua peristiwa di atas berlaku pada kaum-kaum minoriti bukan Melayu di Malaysia? TIDAK ADA!

Konteks Mat Sabu adalah seperti berikut: bahawa apa yang berlaku di Amerika Syarikat wajar dijadikan contoh.

Kerana pemerintah telah lama mengapi-apikan isu perk4uman sehingga negara menjadi hvru-h4ra dengan begitu ramai keluar tunjuk perasaan di zaman koronavirus ini.

Ketuanan Melayu bagi Mat Sabu adalah sama dengan White Supremacy sendiri yang tidak kesudahan sehingga merebak ke seluruh dunia.

Ketuanan Melayu Sebenarnya

Situasi sebenar telah membina sempadan antara Ketuanan Melayu dan White Supremacy. Ketuanan Melayu diasaskan berdasarkan rangka kerja politik melalui Artikel 153 dalam Perlembagaan Malaysia.

Melayu dikurniakan kedudukan istimewa sedikit disebabkan faktor warisan tanah (Gin, 2008). Semasa Malaysia ditubuhkan, Melayu dan bukan Melayu menubuhkan sebuah aturan quid pro quo (aku beri kau; kau beri aku).

Melayu dikalungkan Ketuanan, bukan Melayu dikurniakan Kewarganegaraan.

Ketuanan ini diperkukuhkan secara ekonomi melalui Dasar Ekonomi Baru dan Dasar Pembangunan Nasional.

Bahawasanya Melayu yang teruk dikerjakan tiga perkara: (1) penj4jahan imperialisme, (2) P3r4ng Dunia Kedua dan (3) Kemelesetan Besar (Great Depression).

Malah Cina dan India pun terkesan juga, tetapi Melayu di tangga paling bawah meskipun majoriti dari segi populasi. Maka untuk kestabilan politik, Melayu diberikan kelebihan ekonomi sedikit yang berfungsi sebagai pelampung, bukannya bantal.

Sehingga hari ini, Ketuanan Melayu tidak mengurniakan langsung kekebalan undang-undang dan peraturan tempatan. Melayu salah parkir kena saman. Melayu bvnuh Cina sekalipun kena hvkuman m4ti.

Pembvnuhan tukang gunting Bill Smith menunjukkan wajah sebenar White Supremacy.

Beliau dit3mbak Boyd Pinkerton yang menerima hvkuman “bvnuh secara tidak sengaja”, bukannya “murd3r” tetapi “mansl4ughter” semata-mata. Itupun perbicaraannya hampir-hampir diisytiharkan ralat.

Maka dalam pada itu, Mohamad Sabu mendedahkan satu perkara jelas untuk seluruh negara tahu tentang tahap ilmunya.

Kalau bab masakan kari kepala ikan, beliau boleh menang. Tetapi dalam topik Ketuanan Melayu dan White Supremacy, beliau jahil murakkab pada saat beliau mula melalut pasal jen4yah r4suah bagai.

Kerana Ketuanan Melayu tidak memberikan kekebalan pun kepada Melayu yang melanggar undang-undang.

RUJUKAN:

Gin, O.K. (2008). Historical Dictionary of Malaysia. The Scarecrow Press. Hlmn 154.

Phillip, N. (2019, Oktober 29). Stories from (ditapiskan), Shared Over Generations.The New York Times. Retrieved from (Request Link)

Thorntorn, W. (2016, Disember 11). Why the story of a 1906 Alabama (ditapiskan) won’t be forgotten. AL. Retrieved from (Request Link)


Penemuan Adam dan Hawa Yang Dinanti-Nantikan?

Nabi Adam (as) dan Hawa merupakan pasangan yang paling popular di seantero dunia. Namun di sebalik segala populariti, siapa pun tidak mengenali mereka. Banyak soalan dimainkan tentang kedua-duanya. Siapakah mereka (melainkan apa yang diketahui)? Bahasa apa yang mereka tutur (atau lebih mendalam lagi loghat apa mereka gunakan)? Yang paling utama sekali, zaman bila mereka diturunkan?

Apa yang diketahui hanyalah apa yang diberitahu. Hanya mereka diturunkan untuk membangunkan spesis paling agung di muka bumi ini. Namun tiada langsung unsur saintifik boleh digunakan untuk mempelajari tentang mereka. Rangka mereka pun masih belum ditemui, hanya berdasarkan kepercayaan Yahudi bahawa mereka dimakamkan di Gua Machpelah iaitu Masjid Ibrahim, Hebron. Jadi mereka dipercayai wujud… tetapi tidak disahkan apa, siapa, bila, mana dan bagaimana.

Walaubagaimanapun rahsia ini mungkin boleh dijejakkan secara kecil. Pembangunan bidang sains terutamanya teknologi genetik telah memungkinkan suatu pendekatan baharu untuk memahami Adam dan Hawa. Apabila seorang bayi dilahirkan, binaan genetiknya diwarisi daripada ibu dan bapa sekaligus membuat manusia baharu. Kitaran ini berterusan bagi setiap orang. Maka Adam dan Hawa sepatutnya mempunyai bukti fizikal – iaitu setiap orang manusia.

Dalam hal genetik, terdapat dua perkara yang harus ditekankan. Apabila benih lelaki dan perempuan bercampuran, bermulalah episod kelahiran manusia. Namun semasa proses campuran:

Tiada manusia yang dilahirkan tanpa Y dan mtDNA. Generasi Z lahir dengan kromosom-kromosom daripada Generasi X yang mewarisi habuan Baby Boomers atau Generasi Sunyi. Berterusanlah kitaran ini sejauh-jauh masa. Namun saintis telah menemui kebuntuan dalam kitaran ini. Hampir setiap lelaki di muka bumi mempunyai Y daripada seorang lelaki.

Lelaki ini senang kata Ayahanda hidup sekitar 135,000 tahun dahulu yang dikhabarkan berkognsi seluruh planet dengan ibu para perempuan (Ghose, 2013). Dibentangkan dalam jurnal Science pada 1 Ogos 2013, analisis yang menyeluruh berkenaan Y telah berjaya menjejaki Ayahanda ini. Dapatan tersbeut meranapkan tanggapan setelah sekian lama bahawa nenek moyang manusia berasal daripada 60,000 tahun yang lalu semata-mata.

Memandangkan Ayahanda telah ditemui, pendekatan yang sama digunakan untuk mencari Ibunda melalui mtDNA. Umumnya mitokondria ialah organ yang menjana tenaga bagi setiap sel. Sebelum ini mtDNA yang dikaji telah menemui Ibunda yang dikatakan hidup sekitar 200,000 tahun yang lalu (Callaway, 2013). Namun jarak antara Ayahanda dan Ibunda iaitu 65,000 tahun sememangnya tidak realistik bagi para saintis pun.

Dengan teknologi genetik yang semakin maju, kajian yang sama diusahakan semula. Dan induk terawal yang mewariskan mtDNA telah dikenalpasti hidup sekitar 99,000 ke 148,000 tahun yang lalu (Quenqua, 2013). Cuma buat masa sekarang Ayahanda dan Ibunda tidak boleh disahkan sebagai Adam dan Hawa. Dua jenis kromosom yang dikongsi semua tidak bererti Adam dan Hawa. Sekalipun 95% daripada populasi manusia di seluruh dunia datang daripada zuriat Ayahanda dan Ibunda, ia tidak menokhtahkan kesimpulan yang diinginkan.

Perlu ditegaskan bahawa seorang dalam 200 pada hari ini ialah keturunan Genghis Khan, seorang penguasa yang hidup sekitar 900 tahun dahulu (Khan 2010). Jika sembilan abad yang lalu boleh merapatkan saf genetik, bagaimana pula dengan 1,300 abad? Boleh juga jadi bahawa perjalanan keturunan jiran-jiran tetangga Ayahanda dan Ibunda menemui jalan akhir. Mungkin anak mereka jatuh gaung semasa memburu. Mungkin cucu mereka ditimbus tanah angkara gempa. Mungkin cicit mereka lem4s kerana banjir.

RUJUKAN:

Callaway, E. (2013, August 6). Genetic Adam and Even did not live too far apart in time. Retrieved from https://www.nature.com/news/genetic-adam-and-eve-did-not-live-too-far-apart-in-time-1.13478

Ghose, T. (2013, August 1). Genetic ‘Ada’ and ‘Eve’ Uncovered. Retrieved from https://www.livescience.com/38613-genetic-adam-and-eve-uncovered.html

Khan, R. (2010, August 5). 1 in 200 men direct descendants of Genghis Khan. Retrieved from https://www.discovermagazine.com/the-sciences/1-in-200-men-direct-descendants-of-genghis-khan

Quenqua, D. (2013, August 12).. New Studies Suggest an ‘Adam’ and ‘Eve’ Link. Retrieved from https://www.nytimes.com/2013/08/13/science/new-studies-suggest-an-adam-and-eve-link.html


Kuil Sensoji, Pusat Buddhisme Bagi Masyarakat Jepun Di Tokyo

Tokyo adalah sebuah bandar moden lagi maju, namun ia juga merupakan sebuah tempat yang memiliki sejarah yang cukup panjang. Antara faktor yang memasyhurkan bandar berkenaan adalah kuil-kuil yang terdapat di sana. Antara kuil yang paling masyhur di Tokyo adalah Kuil Sensoji. Kuil ini adalah yang tertua di bandar berkenaan dan ia memainkan peranan yang sangat penting dalam sejarah Tokyo dan perkembangan Buddhisme dalam kalangan masyarakat Jepun. Pada hari ini, Kuil Sensoji sangat masyhur baik dalam lingkungan penduduk tempatan mahupun pelancong asing.

SEJARAH KUIL SENSOJI, TOKYO, JEPUN

Kuil ini kali pertama dibina pada kurun ke-7M apabila Buddhisme masih dianggap sebagai sebuah agama asing di Jepun. Menurut legenda, kuil tersebut dibangunkan untuk memuliakan sebuah patung bodhisattva Kannon (Avalokitesvara). Bodhisattva adalah seseorang yang berada dalam perjalanan menjadi Buddha dan berhajat untuk membantu manusia mencapai keselamatan. Legenda menyatakan bahawa patung tersebut ditemui oleh dua orang beradik dan apabila mereka berdua membawanya pulang ke kampung halaman di Asakusa, sebuah makam suci dibangunkan bagi menempatkan patung berkenaan. Merentas tahun, makam tersebut kemudiannya menjadi sebuah kuil lantaran agama Buddhisme menjadi semakin masyhur dan Asakusa pula berkembang menjadi sebuah bandar.

Kaminarimon atau Gerbang Petir dibangunkan buat kali pertama pada tahun 941M dan ia menjalani pembinaan semula beberapa kali. Pada tahun berikutnya, Hozomon atau gerbang di bahagian dalam kompleks kuil dibina oleh ketua puak Taira Samuari. Pada kurun ke-17, Shogun Ieyasu (1543-1616) menjadikannya sebagai salah sebuah kuil keluarganya.

Pada zaman pemerintahan Tokugawa di Edo (kelak dinamakan sebagai Tokyo), kuil itu menjadi sangat terkenal dan ia dinaungi oleh ramai elitis. Pada kurun ke19, kuil tersebut terpaksa dibina semula berikutan bencana kebakaran dan gempa bumi yang berlaku. Semasa Perang Dunia Kedua berlaku, kuil ini mengalami kehancuran ketika Amerika melakukan pengeboman ke atas Tokyo. Lantaran itu, kuil Sensoji dibina semula secara keseluruhan. Pembinaan semula kuil ini dianggap oleh masyarakat Jepun sebagai simbol kehidupan semula negara sesudah tamatnya Perang Dunia Kedua.

Pada hari ini, kuil tersebut menjadi salah sebuah tapak keagamaan yang paling kerap dikunjungi di dunia dan ia kekal sebagai salah sebuah pusat Buddhisme di Jepun.

PERINCIAN KUIL SENSOJI, TOKYO, JEPUN

Pada laluan masuk utama ke kuil ini berdiri megah Gerbang Kaminorimon, yang dicat dengan warna merah dan dibumbungi dengan atap zink. Terdapat empat buah patung di gerbang tersebut, antaranya patung dewa angina dan petir yang terletak di dua buah ruangan kecil. Pada gerbang itu juga terdapat sebuah tanglung merah yang bergantungan. Menurut kisah rakyat tempatan, di dalam tanglung berkenaan dipercayai tinggal seekor naga.

Sebaik sahaja memasuki kuil, berbaris panjang kedai-kedai besar. Kewujudan kedai-kedai ini bukanlah suatu perkara baru. Ia berakar dari budaya kurun ke-17 lagi. Kebanyakan gerai di situ dicat dengan warna merah dan secara umumnya menjual cenderahati yang bersifat keagamaan.

Berhampiran kawasan membeli-belah yang sibuk ini pula terletak Kuil Denpoin, sebuah kuil yang memiliki sebuah pagoda dan kebun seluas 2.5 ekar yang dihiasi dengan gaya klasik Jepun. Terdapat banyak hasil seni berharga dan lembaran-lembaran ajaran Buddha digantung di kuil berkenaan. Walau bagaimanapun, kawasan ini hanya boleh diakses selama beberapa hari dalam bulan Mac setiap tahun. Hal ini kerana kuil tersebut masih lagi menjadi kediaman bagi sejumlah sami dan kebun-kebun di sana pula dimiliki oleh ketua sami.

Di hadapan Kuil Denpoin ini berdiri pula gerbang monumental Hozomon, iaitu laluan masuk bersaiz besar berwarna merah dan dilengkapi dengan atap. Di sini terdapat tablet-tablet peringatan bagi beberapa orang yang telah meninggal dunia, yang jumlahnya tidak terhitung banyaknya. Terdapat juga di gerbang berkenaan pagoda lima-tingkat dengan gaya tradisional, selain dua buah patung Nio yang dianggap sebagai pelindung kuil tersebut.

Di sebalik bangunan ini terletak pusat kompleks kuil Hondo atau Kannon-do, yang kononnya tertanam di bawah tanahnya patung bodhisattva Kannon – patung yang ditemukan di sebatang sungai kira-kira 1500 tahun yang lalu. Terdapat juga sejumlah gerai cenderahati di sana dan kebanyakannya menjual setanggi dan skrol yang digunakan dalam upacara-upacara agama Buddha. Di hadapan kuil itu ditempatkan sebuah pembakar setanggi. Kuil ini diakses menerusi sebuah tangga dan ruangan dalamnya mengandungi banyak hasil seni yang sangat berharga.

MENGUNJUNGI KUIL SENSOJI, TOKYO, JEPUN

Kuil ini terletak di tengah-tengah daerah Asakusa, Tokyo, Jepun. Terdapat sejumlah stesen metro berhampiran kompleks agama Buddha itu. Sejumlah tempat penginapan turut tersedia di sana, yang sesuai dengan bajet yang pelbagai. Pada setiap tahun, sebuah keraian agama diadakan di kuil tersebut secara besar-besaran. Kuil ini dibuka pada waktu siang. Lantaran kuil ini bukan sahaja merupakan sebuah tempat tarikan pelancong, maka para pengunjung kadangkala berkesempatan untuk menyaksikan upacara-upacara keagamaan diadakan di sana.

TERJEMAHAN:

Ed Whelan. (29 November 2019). Sensoji Temple, Tokyo’s Throbbing Heart of Japanese Buddhism. Ancient Origins.
https://www.ancient-origins.net/ancient-places-asia/sensoji-temple-0012924


Peti Kecemasan Cemas Di Tempat Kerja

Seksyen 38, Peraturan (Keselamatan, Kesihatan dan Kebajikan)
Akta Kilang dan Jentera 1967 menggariskan tentang keperluan majikan untuk
menyediakan peti pertolongan cemas di tempat kerja.

Dalam jadual keempat peraturan ini, dah ditulis apa yang
perlu ada di dalam peti pertolongan cemas. Ada 16 benda yang wajib diletakkan
di dalam kotak tersebut. Jadual tu jugak menggariskan berapa kuantiti bahan
dalam peti pertolongan cemas berdasarkan jumlah pekerja di tempat kerja.

Dressing atau kain kasa ini
perlulah disterilkan untuk mengelakkan berlakunya penyebaran bakteria pada
luka.

Anduh digunakan untuk menyokong
tangan dan merehatkan tangan supaya tidak berlaku pergerakan yang boleh
menyebabkan luka kepatahan menjadi lebih teruk.

Aku tahu ada saranan untuk letak panadol, painkiller dan
vitamin dalam peti pertolongan cemas. Malah, kalau peti pertolongan cemas
dirumah siap diletakkan sekali dengan ubat batuk dan gelusil (ubat gastrik).

Ini adalah salah. Pertamanya dalam Seksyen 38(3) ditulis
adalah tidak membenarkan bahan lain selain yang ternyata dalam jadual empat.
Keduanya ubat untuk kegunaan luar seperti dettol/alcohol tidak sepatutnya
dicampur dengan ubat makan. Tambahan lagi bercampur dengan bahan seperti
gunting/safety pin yang telah digunakan untuk mencuci luka tetapi tidak
dibersihkan selepas kegunaan.

Jika anda masih mahu letakkan ubat makan seperti panadol
atau vitamin, pastikan didalam bekas yang berasingan dengan bekas kegunaan
luar.

Ubat seperti painkiller juga sepatutnya diberikan oleh orang
yang bertanggungjawab seperti nurse industri atau first aider. Dia boleh
mengawal keperluan ubat tersebut untuk mengelakkan pengambilan berlebihan.

Reaksi kimia apabila suhu meningkat juga boleh menyebabkan
ubatan tadi tercemar sekiranya diletakkan di dalam peti pertolongan cemas.
Kotak atau bekas untuk dijadikan peti pertolongan cemas perlulah kedap supaya
tak merosakkan bahan yang telah disterilkan.

Bekas yang digunakan untuk menyimpan peralatan kecemasan
juga perlulah kukuh, tidak berkarat dan menghalang habuk masuk dan menjejaskan
peralatan yang telah disteril. Pekerja juga perlu diberitahu kedudukan peti
pertolongan cemas dan berada dalam mudah dicapai dalam situasi kecemasan.

Untuk menggunakan semua peralatan kecemasan ini dengan cara
yang betul, pekerja mestilah telah diberikan latihan berkaitan. Sekiranya ada
lebih dari dua puluh orang pekerja dalam sesebuah premis, perlu ada seorang
pekerja yang bertanggungjawab untuk mengawal selia peti pertolongan cemas dan
mahir dalam rawatan awal.

Sekiranya tempat kerja itu mempunyai lebih dari 150 orang pekerja,
majikan perlu menyediakan sebuah bilik
untuk digunakan merawat mangsa. Bila ada bilik dan orang
bertanggungjawab, perlulah ada prosedur yang selamat untuk memastikan kerja
berjalan lancar.

Untuk menjadi seorang first aider yang bertauliah, sesorang
akan dihantar untuk menjalani kursus dibawah agensi yang berdaftar dengan
Jabatan Keselamatan & Kesihatan Pekerjaan dan mengambil ujian bertulis
selepas akhir kursus. Sijil ini sah untuk tempoh tiga tahun dan perlu
diperbaharui selepas tamat tempoh dengan menjalani kursus dan ujian semula.

Rawatan awal penting untuk memastikan kecederaan mangsa
tidak menjadi lebih teruk. Sebagai contoh kalau berlaku kepatahan dan mangsa
terus bergerak tanpa splint pada kepatahan, tentunya kecederaan akan berlaku
lebih teruk. Sama juga sekiranya luka akibat tertusuk, sekiranya tidak
diberikan rawatan awal untuk menghentikan pendarahan tentunya akan
mengakibatkan bahaya pada mangsa hingga boleh menyebabkan kehilangan nyawa.

RUJUKAN:


Kemalangan Semasa Melakonkan Semula Pertarungan Zaman Pertengahan – Kepala Ditetak Kapak

Pada pagi Sabtu
tanggal 6 Julai, Mitch Toohey, 21 tahun berangkat ke Hawkesbury Showground di
New South Wales, Australia bersama rakan-rakannya yang lain bagi mengambil
bahagian dalam Festival Zaman Pertengahan Winterfest. Festival ini merupakan
suatu acara tahunan yang diadakan di Australia, bertujuan untuk menghidupkan
semula memori kesatria-kesatria Eropah di Zaman Pertengahan, merangkumi Zaman
Gelap dan juga Zaman Viking sehinggalah ke era 1600an.

Dalam festival
ini, pelbagai acara ditawarkan antaranya seperti pertandingan jousting,
memanah dan juga pertarungan kombat bersenjatakan pedang atau kapak dan
perisai. Selain aktiviti-aktiviti fizikal yang agak lasak, pertandingan
mereka-cipta, memasak dan juga bermain permainan tradisisonal juga antara yang
dihadirkan bagi memeriahkan lagi suasana.

Penyertaan-penyertaan
yang diterima menggambarkan betapa festival ini merupakan sebuah acara yang besar
bagi masyarakat di Australia. Nama-nama persatuan seperti Australian
Medieval Combat, Compagnie Batavia, Einherjar, Company of the Cross, Miklagard
Garrison dan juga Ninth Legion antara yang membarisi senarai
penyertaan.

Setiap satu
daripadanya menampilkan pembawaan organisasi ketenteraan zaman pertengahan yang
tersendiri, seperti Varangian Guard, Viking, Legion Rom, dan juga pasukan
militia Belanda kurun ke-17. Justeru, tidak hairanlah sekiranya acara
pertarungan kombat dianggap sebagai acara paling penting dalam festival
berkenaan. Antara yang mengambil bahagian di dalam acara ini adalah Mitch
Toohey.

Walaupun cuaca pada hari itu bersinar cerah, keadaan tidak begitu baik buat Mitch Toohey apabila acara yang disertainya itu bertukar menjadi sebuah kemalangan yang mujur, tidak meragut nyawanya. Menurut saksi yang bernama Wayne Briggs, Toohey bertarung dengan seorang lawan dalam sebuah acara pertarungan kombat.

Kemudian, datang peserta ketiga yang berlari ke arah Toohey dan melepaskan tetakan dengan menggunakan kapak pada topi pelindung yang dipakai oleh Toohey. Tidak cukup dengan tet4kan yang kuat, peserta ketiga itu malah men3tak berkali-kali hinggakan pengadil terpaksa masuk campur dan menghentikan pertarungan kerana menyedari Mitch telah pun tercedera.

Kecederaannya cukup parah memandangkan tet4kan kapak tersebut men3mbusi topi pelindung yang dipakainya. Toohey segera dikejarkan ke pusat rawatan berhampiran sebelum kemudiannya dihantar ke Hospital Westmead dengan menaiki helikopter penyelamat CareFlight.

Mengulas tentang
insiden ini, pengurus acara, Stephen Slater berkata, “Insiden seperti ini
sememangnya berlaku dalam acara pertarungan kombat. Situasinya sama seperti
berlakunya pertembungan-badan (body-contact) yang agak keras dalam sukan
ragbi. Apapun, banyak peraturan dan pengawalan dilakukan bagi meminimakan
kecederaan, seperti penetapan piawai senjata dan peralatan perlindungan hingga
ke penugasan pemantau pertandingan seperti pengadil.”

Tahun lalu, acara festival sebegini menyaksikan berlakunya insiden maut apabila seorang veteran dari Virginia, iaitu Peter Barclay, 53 tahun, yang mengambil bahagian dalam acara pertarungan jousting tertus*k lembingnya sendiri. Mujur pada festival kali ini, nasib Toohey tidak berakhir begitu tragis. Pasukan Rawatan Kritikal CareFlight berjaya memberikan rawatan kepada beliau sebelum beliau dihantar ke Hospital Westmead dan tiba dalam keadaan stabil.

RUJUKAN

Agencies. (6
Julai 2019). Medieval re-enactment goes wrong: man suffers axe blow to head.
The Australian.
https://www.theaustralian.com.au/nation/medieval-reenactment-goes-wrong-man-suffers-axe-blow-to-head/news-story/baf0adf3bfde423f68d84e12d845fe31

Joanna Gillan.
(6 Julai 2019). Axe Wounds Man During Medieval Battle Re-Enactment. Ancient
Origins.
https://www.ancient-origins.net/news-history-archaeology/man-axe-blow-mock-medieval-battle-0012250

Sarah
Thomas. (6 Julai 2019). Man takes axe blow to the head in medieval battle
re-enactment. ABC News.https://www.abc.net.au/news/2019-07-06/man-hit-in-head-with-axe-at-winterfest-sydney-medieval-fair/11285180


SEMUT I Pasukan Rahsia Unit Khas Z Yang Digeruni Oleh Jepun Ketika Perang Dunia Kedua

Perang Dunia Kedua telah mencapai tahun kemuncak apabila kemaraan tentera Jerman dan Tentera Berikat di Eropah serta Afrika Utara disekat. Namun, di medan Asia Pasifik, tahun 1942 membawa sitausi yang berbeza apabila Tentera Empayar Jepun berjaya menakluki Tanah Melayu, Singapura, Borneo, Burma, Hindia Timur Belanda dan Rabaul. Kemaraan tentera Jepun ini mengancam kestabilan Australia yang merupakan negara komawel. Amerika Syarikat melihat kemaraan ini satu petanda yang tidak baik kerana ini akan menghalang operasi ketenteraan mereka di Pasifik serta usaha mereka untuk mengalahkan Jepun.

Oleh itu, informasi dan kedudukan musuh menjadi aset yang amat berharga untuk dimiliki. Mengambil inspirasi daripada pasukan khas dan penuh kerahsiaan Special Operation Executive (SOE) atau Eksekutif Operasi-Operasi Khas, Australia dengan persetujuan Jeneral Douglas MacArthur yang merupakan komander Tentera Amerika Syarikat di Timur menubuhkan Special Operation Australia (SOA) atau Pasukan Khas Operasi Australia pada Mac 1942. Akan tetapi, disebabkan SOA merupakan sebuah agensi perisikan rahsia, pihak tentera Australia memberi nama agensi ini Service Reconnaissance Deparment (SRD) atau Jabatan Peninjau Hadapan bagi mengelakkan operasi-operaso rahsia mereka ini diketahui oleh orang awam dan yang lebih penting, tentera Berikat.

Objektif utama SOA adalah untuk membentuk jaringan perkongsian maklumat kepada pemerhati dan operatif-operatif bagi Tentera Bersekutu di kawasan Southwest Pacific Area (SWPA) atau kawasan barat daya Pasifik. Salah satu unit khas yang mengawasi dan memantau kawasan Asia Pasifik ini adalah ‘Z’ Special Unit atau Unit Khas ‘Z’. Mereka diberi tanggungjawab untuk melakukan operasi-operasi sulit seperti sabotaj dan mengumpul risikan sebagai persedian sebelum tentera Australia dan Bersekutu melakukan pendaratan bagi menawan semula kawasan yang telah ditakluk oleh tentera Empayar Jepun. Unit ‘Z’ ini dianggotai oleh anggota tentera dari kesemua cabang ketenteraan tentera Australia termasuk tentera Amerika, British dan New Zealand. Orang awam yang berasal dari Britain, Australia, New Zealand dan lain-lain turut menyumbang dalam unit ini.

Unit Khas ‘Z’ dilatih sebagaimana unit-unit komando yang lain, mahir dengan pertempuran gerila dan tanpa senjata. Mereka juga dilatih teknik-teknik mengumpul maklumat risikan dan cara berkomunikasi dengan penduduk tempatan sebagai persediaan operasi. Mengikut rekod yang baru dikeluarkan, Unit Khas ‘Z’ berjaya melakukan sebanyak 260 serangan ke atas kawasan yang diduduki tentera Empayar Jepun.

Operasi SEMUT dan Unit SEMUT I

Nama operasi ini diambil sempena Bahasa Melayu bagi “ant” iaitu semut. SEMUT merupakan nama operasi bagi Unit Khas ‘Z’ di Sarawak manakala AGAS merupakan nama operasi di Borneo Utara. Unit ini terbahagi kepada empat unit kecil; SEMUT I, SEMUT II, SEMUT III, dan SEMUT IV. Daripada kesemua unit ini, unit SEMUT I merupakan unit yang paling menyerlah dan berkesan dalam melumpuhkan pergerakan dan penguasaan Tentera Empayar Jepun.

Memandangkan penguasaan Tentera Bersekutu hampir tiada di Borneo, Unit Khas ‘Z’ menghantar pasukan peninjau bagi melakukan peninjauan awal dan menguasai tapak pendaratan bagi ketibaan pasukan utama. Jangka masa diantara pasukan peninjau dan pendaratan pasukan utama adalah 2 minggu. Pasukan peninjau ini akan mendirikan markas operasi hadapan atau Forward Operating Base (FOB).

SEMUT I diketuai oleh Mejar Tom Harrisson, seorang pegawai Tentera Darat British yang mempunyai pengetahuan teknik-teknik peperangan gerila dan arif dengan persekitaran medan tempur di Sarawak. SOA memberi arahan kepada SEMUT I untuk beroperasi di kawasan sekitar luar sempadan Brunei, Limbang dan Sungai Terusan di Sawarak, dan kawasan Sungai Padas di British North Borneo yang merupakan nama lain bagi Sabah pada ketika itu. Dengan kekuatan sebanyak 42 orang operatif pada kemuncak operasi, SEMUT I berjaya melaksanakan objektif yang diberikan oleh SOA.

Pada 25 Mac 1945, sebanyak 8 orang operatif SEMUT I melakukan penerjunan ke Bario bagi melakukan peninjauan awal. Mereka adalah pasukan peninjau dan bertanggungjawab untuk memastikan kawasan pendaratan mereka selamat dari serangan hendap tentera Empayar Jepun. Bantuan kepada operatif-operatif SEMUT I tiba pada 26 May, 11 hingga 25 Jun dan 10 Ogos. Mereka mendirikan markas operasi hadapan di Bario kerana kawasan tersebut terasing disebalik pergunungan dan berdekatan dengan Sungai Batam. Sepanjang Operasi SEMUT berlangsung, markas SEMUT sentiasa berubah bagi mengelak dihidu unit perisikan tentera Empayar Jepun. Markas SEMUT beralih ke Belawit kerana terdapat sokongan daripada kaum Murut yang amat membenci Jepun. Selain itu, bagi memudahkan operasi, sebuah landasan kapal terbang sementara dibina bertujuan menerima penghantaran bekalan dan operatif SEMUT menggunakan pesawat ringan.

Seramai 30 orang operatif SEMUT I melakukan penerjunan menggunakan payung terjun dari pesawat pengebom B24 Liberator yang diterbangkan oleh Penerbangan No. 200 (Skuadron Operasi Khas), dan selebihnya tiba di Belawit dengan menaiki pesawat Auster dari Tarakan dan Labuan. Selain menerima bantuan dari penduduk orang Asli, SEMUT I menerima sebanyak 371 pakej yang dianggarkan seberat 33.5 tan yang digugurkan oleh RAAF.

SEMUT I mengekalkan keakraban mereka dengan penduduk tempatan untuk memastikan bantuan dari segi perubatan dapat disediakan daripada setiap perkampungan yang mereka lawati jika diperlukan. Bantuan dari segi senjata dan kelengkapan lain digugurkan dari udara oleh Tentera Udara Diraja Australia atau Royal Australia Air Force (RAAF). Penduduk tempatan yang dilihat berpotensi ditapis dan dinilai kesetiaan mereka sebelum mereka menerima latihan pengendalian senjata dan asas pertempuran daripada para operatif yang rata-rata merupakan anggota tentera bertaraf pasukan khas. Mereka kemudian akan berkhidmat dibawah operatif masing-masing membentuk ketembukan paramilitari yang bertanggungjawab melakukan perang gerila terhadap tentera Empayar Jepun.  Selain itu, tugas mereka adalah untuk menghantar laporan pergerakan dan bilangan tentera Empayar Jepun kepada operatif masing-masing. Laporan ini akan dikumpulkan dan digunakan oleh RAAF untuk melakukan pengebom strategik bagi melumpuhkan pergerakan tentera Jepun.

Setiap operatif bekerja bersendirian dan dibantu oleh pasukan gerila masing-masing yang terdiri daripada suku kaum Kelabit, Murut, Iban, Tagul di pedalaman serta Melayu dan Cina di kawasan persisiran. Sebagai langkah keselamatan untuk memastikan jika berlakunya penangkapan operatif, hanya seorang sahaja yang akan ditawan, para operatif akan mengekalkan jarak lebih kurang dua ke tiga hari perjalanan sesama operatif. Disebabkan kekurangan set radio bagi tujuan komunikasi serta kawasan pergunungan yang menghalang capaian frequensi yang diperlukan, para operatif akan menggunakan penduduk tempatan yang berada dalam pasukan mereka untuk bertindak menjadi penghantar maklumat atau ‘runner’.

Pada tarikh 9/10 Jun 1945, SEMUT I melancarkan serangan hendap ke atas kedudukan tentera Empayar Jepun. Pada masa yang sama, Tentera Bersekutu yang diketuai oleh Tentera Australia melakukan pendaratan di Borneo Utara dan Labuan. Tentera Empayar Jepun mengalami masa yang sukar untuk berperang dengan Tentera Bersekutu kerana terpaksa berperang pada dua medan; hutan dan persisir pantai. Ketika ini, Imperial Japanese Navy (IJN) atau Tentera Laut Empayar Jepun tidak dapat memberi bantuan secara efektif kerana memiliki kapal perang yang terhad akibat kerap tewas dengan Tentera Laut Amerika yang jauh lebih moden dan memiliki sejumlah kapal terbang pengangkut.

Operasi-operasi SEMUT I mula dikurangkan selepas 10 Ogos. Ini sebagai persedia pengunduran aset-aset strategik dan para operatif. Pihak SOA tidak mahu orang asli yang dilatih sebagai salah satu tentera operasi SEMUT I berpaling tadah dan mengancam nyawa operatif. Pada 15 Ogos 1945, tentera Jepun menyerah kalah. Ketika itu, SEMUT I telah berjaya mengawal kawasan sebanyak 16,000 batu persegi yang diduduki hamper 250,00 penduduk. Tanah Borneo dibebaskan dari cengkaman Jepun.

Pertempuran diantara Tentera Berikat dan Tentera Bersekutu di Borneo semakin berkurangan walaupun terdapat saki-baki tentera Empayar Jepun yang tidak mahu menyerah kalah. Pada penghujung November 1945, markas utama SEMUT termasuk staf-staf yang bertanggungjawab mengendalikan sistem komunikasi dan lapangan terbang sementara di Bario berundur ke Labuan. Operasi SEMUT ditutup dan SEMUT I dibubarkan.

Kesan Terhadap Penaklukan Semula Sarawak dan Seluruh Borneo

Operasi-operasi rahsia yang dikendalikan oleh operatif-operatif SEMUT I telah berjaya melumpuhkan rangkaian logistik dari segi makanan dan perubatan tentera Empayar Jepun. Tidak cukup dengan ini, penduduk tempatan mula bertindak berpaling tadah dan menyumbang informasi kepada SEMUT.

Selain itu, operatif SEMUT I berjaya merampas peta-peta milik tentera Empayar Jepun yang mengandungi maklumat-maklumat kedudukan aset-aset strategik dan jumlah kekuatan infantri Jepun. Peta-peta dan dokumen-dokumen yang dirampas diserahkan kepada agensi penterjemahan Allied Translation and Interpreter Service (ATIS). Hasil terjemahan ATIS menunjukkan banyak lagi kawasan di Sarawak yang belum pernah diterokai dan berkemungkinan memiliki sumber asli yang banyak.

Sepanjang unit SEMUT I beroperasi, sebanyak 1033 tentera Empayar Jepun termasuk 32 tentera simpanan Jepun terbunuh dan  sebanyak 35 orang tentera Empayar Jepun yang ditawan. Unit SEMUT I pula mengalami sebanyak 18 orang kematian dari unit paramilitari orang asli dan kosong bagi operatif SEMUT I. SEMUT khususnya unit SEMUT I telah banyak menyumbang kepada penaklukan semula Borneo walaupun nama mereka tidak dikenali ramai. Mereka adalah pewira yang tidak didendang. Harus diingat, SEMUT I dan seluruh Operasi SEMUT tidak akan berjaya jika tidak kerana kehebatan tentera paramilitari yang terdiri daripada orang asli Sarawak. Mereka telah banyak menabur bakti walaupun tidak dikenali demi tanah yang dicintai.

“Mahal harga tanah negara ini, dan pewira, mereka yang mencurahkan keringat dan darah mereka demi suatu kebebasan”

Rujukan Bahan

Pembacaan Permulaan:-

Pembacaan Lanjutan:-


Sejarah Sukan Bola Baling

Saya
pasti ramai yang akan terbayang bola sepak apabila perkataan sukan bola
disebut. Bola merupakan sejenis alat yang banyak digunakan dalam permainan atau
sukan. Banyak sukan yang boleh dikaitkan dengan bola ini. Antaranya pastilah
bola sepak, bola keranjang, bola tampar dan sebagainya. Namun, sukan yang saya
hendak ceritakan ini menggunakan bola dengan bukanlah cara yang baru tetapi
mempunyai keunikan yang tersendiri. Bola Baling atau Handball namanya.

Cara
memainkannya agak unik kerana sukan ini merupakan gabungan antara bola jaring,
bola sepak dan bola keranjang. Oleh itu, ia memerlukan 7 orang dalam satu
pasukan termasuk penjaga gol. Jika bola sepak bermain menggunakan kaki, sukan
ini bermain menggunakan tangan dengan sebarang hantaran atau jaringan dibuat
menggunakan tangan melalui balingan.

Sejarah bola baling dapat dikesan seawal zaman rom purba. Ketika itu, kaum wanita yang dikesan bermain versi bola baling dipanggil sebagai expulsim ludere. Manakala, kaum lelaki lebih gemar bermain bola yang dikenali sebagai Hapastum iaitu sukan yang rabgi. Terdapat juga rekod yang mengatakan bahawa Alexander The Great yang mempopularkan permainan ini.

Selain itu, bola baling turut dimainkan pada zaman Mersi Purba. Hal ini apabila lukisan yang menggambarkan orang seakan-akan bermain permainan seperti bola baling ditemui di Saqqara, Memphis.

Sukan ini juga popular ketika zaman
pertengahan Perancis dengan dimainkan oleh semua golongan masyarakat ketika itu
tidak kira darjat. Tidak seperti permainan polo yang hanya boleh dimainkan oleh
golongan bangsawan. Dikenali sebagai Jeux de Paume (Palm play).

Pada abad ke-19, bola baling mempunyai kedudukan yang kukuh kepada masyarakat di Denmark, Jerman, dan Ukraine. Sehinggalah pada akhir abad ke-19, bola baling akhirnya melalui zaman pemodenan apabila mula dimainkan dengan serius di Jerman dan Scandivania. Holger Nielsen, seorang ahli sukan dikatakan telah menulis peraturan yang pertama bagi bola baling.

Peraturan ini kemudiannya di tambah baik oleh Mark Heiser, karl Schelenz dan Erich konigh pada 1917. Akhir sekali, peraturan ini disempurna oleh Karl Schelenz yang digelar sebagai “Bapa Bola Baling Moden”. Peraturan ini akhirnya diguna pakai secara rasmi pada 1925 di perlawanan antarabangsa lelaki antara Belgium dan Jerman, dan pada perlawanan antarabangsa wanita antara Jerman dan Austria pada 1930.

RUJUKAN:


Bagaimana Cap Jari Membantu Sains Forensik Dan Polis Tangkap Penjenayah?

Apabila berlakunya sesuatu jenayah, menjadi tugas pihak berkuasa untuk menyiasat dan memastikan keadilan dapat ditegakkan. Antara perkara yang perlu dilakukan semasa siasatan dijalankan pengambilan cap jari sama ada di tempat kejadian, objek yang digunakan atau suspek jenayah. Tetapi tidak ramai tahu, teknik ini mempunyai sejarah yang panjang.

Sebelum itu, apa itu cap jari? Cap jari ialah rabung-rabung dan pusaran yang terdapat pada hujung bahagian jari. Ianya terbentuk daripada tekanan pada jari-jari kecil bayi semasa berada dalam rahim. Menariknya, setiap cap jari manusia berbeza dan unik.

Jika ada pun individu yang mempunyai cap jari sama dengan anda, peluangnya sangat rendah – satu dalam 64 bilion kemungkinan. Atas sebab itulah, saintis melihat cap jari jauh lebih unik daripada DNA kerana dalam kes kembar, mereka boleh berkongsi DNA yang hampir sama. Tetapi dari segi cap jari, mereka mempunyai set cap jari berbeza.

Cap jari amat popular sebagai tanda pengenalan biometrik kerana ia senang untuk dikelaskan dan disusun serta mudah diakses. Ia terdiri daripada susunan rabung-rabung yang dikenali sebagai rabung geser dengan setiap rabung mempunyai pori yang bersambung dengan kelenjar peluh di bawah kulit. Cap jari terhasil apabila peluh, sebum, kekotoran, dan kulit tercemar berada pada permukaan yang disentuh.

Terdapat tiga jenis pola asas cap jari iaitu gerbang (arch), membulat (loop) dan pusaran (whorl). Dan usah terkejut wujud sistem pengelassan yang lebih rumit yang memecahkan pola cap jari kepada gerbang asas atau gerbang khemah (tented arches). Membulat pula merujuk kepada radial atau ulnar. Pusaran Whorls juga merujuk kepada pengelasan kumpulan kecil termasuk pusaran asas, whorls tidak sengaja (accidental), whorls membulat berkembar, dan whorls membulat poket tengah.

Jadi, bagaimana teknik pengenalan cap jari diperkenalkan? Semuanya bermula dengan permasalahan yang dihadapi pihak berkuasa pada abad ke-19: pengenalan identiti seseorang. Di bandar-bandar besar seperti London, ia akan dibanjiri oleh imigran dari pelbagai tempat sekaligus membawa kepada peningkatan kes jenayah.

Bagi pihak berkuasa ketika itu, mereka sukar mengenalpasti penjenayah yang berkeliaran ketika itu kecuali sekiranya mereka dicekup semasa melakukan jenayah. Jika ditangkap sekalipun, masih ada peluang untuk mereka melepaskan diri atau dikenakan hukuman ringan oleh mahkamah. Mereka boleh saja memberi identiti palsu kerana yakin pihak berkuasa tidak akan menyemak atau tidak berupaya mengesahkan identiti sebenar mereka.

Bagi Profesor Charles Rzepka dari Universiti Boston, masalah ini memeningkan kepala ramai pihak sehinggakan penulis terkenal Edgar Allan Poe menggelar isu ini sebagai The Man of the Crowd. Dalam satu kes, seorang lelaki mendakwa dirinya sebagai seorang bangsawan bernama Roger Tichborne. Bagaimanapun, pihak berkuasa gagal membuktikan lelaki itu ialah seorang penipu.

Permasalahan ini memaksa pihak berkuasa mencari pelbagai jalan penyelesaian. Pengenalan identiti melalui gambar penjenayah sememangnya membantu tetapi mengambil masa yang lama. Kemudian pada tahun 1880-an, seorang pegawai polis Perancis bernama Alphonse Bertillon memperkenalkan sistem pengukuran 11 penanda tubuh badan penjenayah. Ya, ia memang membantu tetapi sukar dibuat dengan tepat.

Melihat kesukaran sebegini rupa, idea pengenalan cap jari mula timbul dalam fikiran beberapa individu. Mubaligh dan pakar perubatan Scotland Henry Faulds memikirkan idea ini selepas melihat kesan cap jari pada serpihan tembikar berusia 2,000 tahun. Dari situ, beliau mula mengambil cap jari rakan-rakan sekerjanya dan mendapati cap jari mereka berbeza antara satu sama lain.

Usaha Faulds turut diperkukuhkan menerusi satu siasatan salah laku di hospital. Pada satu ketika, pihak hospital diberitahu salah seorang kakitangan mereka telah mencuri alkohol dan minum dengan segelas bikar. Apabila Faulds memeriksa bikar berkenaan, beliau mendapati cap jari pada bikar berkenaan sama seperti cap jari milik seorang rakannya.

Selain itu, beliau juga mahu melihat sama ada cap jari berubah atau tidak apabila sebahagian rabung pada hujung jari hilang. Untuk menguji teori tersebut, Faulds dan beberapa orang pelajarnya menghilangkan sebahagian rabung cap jari sebelum cap jari baru diambil. Hasilnya, bahagian yang dikatakan hilang itu kembali tumbuh dan membentuk corak cap jari yang sama. Pemerhatian sama turut dibuat Faulds semasa mengkaji tumbesaran kanak-kanak selama dua tahun.

Selepas kajiannya itu diterbitkan dalam jurnal saintifik Nature, lebih ramai pemikir dan cendekiawan menyokong gagasan ini. Tetapi pengenalan cap jari mula diberi perhatian pihak berkuasa menerusi hasil kerja dua individu iaitu Azizul Haque dan penyelianya Edward Henry. Haque ialah ketua pengenalan sebuah jabatan polis di India yang bertanggungjawab membangunkan sebuah sistem yang mengelaskan cap jari mengikut sub-kumpulan cap jari membulat dan pusaran.

Menerusi sistem ini, mereka berjaya mengenalpasti identiti penjenayah dalam tempoh lima minit – jauh lebih cepat daripada sistem Bertillon. Kedua-duanya juga bertanggungjawab memperkenalkan sistem sama untuk mengenalpasti penjenayah tegar di Bengal. Apabila hasil kerja mereka dibentangkan di London, Henry dilantik pihak British sebagai asisten komisioner di Scotland Yard pada 1901.

Bagaimanapun, seseorang sudah mendahului Henry dan Azizul dalam menjadikan teknik ini sebagai penyelesai kes jenayah. Pada 1892, seorang pegawai polis Argentina bernama Juan Vucetich dipanggil membantu siasatan pihak berkuasa berkenaan kes pemb.un.uhan dua orang kanak-kanak di Necochea, sebuah perkampungan berhampiran Buenos Aires.

Pada awalnya, ramai mengesyaki suspek pemb.unu.han ialah seorang lelaki bernama Velasquez, kekasih kepada ibu mangsa Francisca Rojas. Namun begitu, semuanya berubah apabila Vucetich menemui cap jari yang hampir sama dengan cap jari Rojas. Apabila perkara itu didedahkan, wanita tersebut memilih menyerah diri dan mengakui jenayah yang dilakukannya.

Walaupun ramai mengakui teknik sebegini membantu pihak berkuasa mencekup ramai penjenayah, ia masih menjerihkan. Ini kerana pihak berkuasa masih perlu memeriksa cap jari secara manual – kadang-kadang mengambil masa terlalu lama dan tidak membawa keputusan yang diharapkan.

Menerusi era komputer pada tahun 70-an, mereka sedar teknik ini perlu menjalani proses automasi bukan saja dari segi pencarian tetapi juga pengelasan dan pemadanan identiti suspek. Jepun menerusi Agensi Polis Kebangsaan Jepun merupakan negara pertama yang mengasaskan sistem pemadanan cap jari elektronik pada tahun 80-an. Menerusi sistem yang dipanggil Sistem Pengenalan Cap Jari Automasi (AFIS), ia membantu pihak berkuasa mengakses dan memadankan cap jari dengan rekod dari seluruh dunia dengan pantas.

Amerika Syarikat turut membangunkan sistem sama tetapi ia dianggap ketinggalan kerana tiada kerjasama membabitkan pelbagai agensi penguatkuasa di peringkat pusat dan negeri. Tanpa kerjasama semua agensi berkenaan, amat sukar bagi pihak berkuasa berkongsi maklumat penjenayah yang dikatakan.

Semua itu berubah menerusi pengenalan Sistem Integrasi Pengenalan Cap Jari Automasi (IAFIS) yang direka oleh Divisyen Perkhidmatan Maklumat Keadilan Penjenayah FBI Pada 1999. Ia mengelas, mencari dan mendapatkan cap jari dari seluruh negara dalam tempoh 30 minit. Ia turut mengandungi gambar penjenayah dan rekod jenayah lampau membabitkan 47 juta orang. Paling penting ia beroperasi 24 jam sehari, 365 hari setahun.

IAFIS bukan sekadar digunakan untuk memeriksa rekod jenayah. Ia turut berperanan mengumpul cap jari untuk pekerjaan, lesen dan program keselamatan sosial seperti rumah perlindungan bagi golongan gelandangan. Apabila semua fungsi IAFIS ini digabungkan, ini menjadikan satu daripada setiap enam orang warga AS mempunyai cap jari yang direkodkan oleh sistem berkenaan.

RUJUKAN:

Thompson, C. (2019). The Myth of Fingerprints. Smithsonian Magazine.

Watson, S. (2008). How Fingerprinting Works. HowStuffWorks.com.